Keflusker Stirling - Wikipedia\nSavet eo ar pennad-mañ diwar labour bet graet gant skolidi. Sikourit da wellaat an danvez, mar plij ganeoc'h. Ar c’heflusker Stirling a zo ur c’heflusker gant un devidigezh diavaez, ennañ ur gaz a heul ur c’helc’hiad pevar fred. D'e gas en dro ne c’houlenn nemet un diforc’h a temperadur etre div lodenn anezhañ. Anvet e oa ivez keflusker dre aer tomm e penn kentañ. Ijinet eo bet e 1816 gant Robert Stirling ur pastor a vro Skos hag ouzhpennet gantañ, un neubeut amzer goude, ur pezh talvoudus : an adc’haner. Implijet eo bet e mare ar mekanik-aezhenn dre ma ne darzhe ket. Dianavezet e chom ar c’heflusker-mañ gant an dud voutin daoust dezhañ kaout perzhioù a zedenn an arbennigourien.\nKeflusker Stirling beta Gant un adc'haner eo an hini-se.\n2.1 Kelc’hiad Stirling\n2.2 An adc’haner\n3 Perzhioù mat ha perzhioù fall\n3.1 Perzhioù mat\n3.2 Perzhioù fall\n4 Implijoù hiziv an deiz\n5 Seurtoù disheñvel ar c’hefluker Stirling\n5.1 Stirling alfa\n5.2 Stirling beta\n5.3 Stirling gamma\n5.4 Ar fluidyn\n5.5 Kemmoù all diouzh ar pennaenn\nE-penn kentañ an XIXvet kantvet e tarzhe alies kaoterioù ar vekanikoù-aezhenn o gloazañ tud. Sur a-walc’h eo an abeg-se en deus mennet Robert Stirling da labourat a-benn seveniñ ur c’heflusker hep kaoter gant gwaskoù re uhel ennañ hag ouzhpenn-se gwellaat spletusted ar mekanik rak n’eo ket dav tommañ dour. E 1816 e kemeras neuze Robert Stirling ur breved war e mekanik dre aer tomm hag un neubeut amzer goude e ouzhpennas dezhañ ur pezh talvoudus : an adc’haner. Ar pezh-se, dre raktommañ ha rakyennañ ar gaz, en deus kresket kalz spletusted ar c’heflusker. E 1843 eo bet staliet gant James Stirling (breur Robert Stirling) ur c’heflusker Stirling en uzin ma laboure evel ijinour. Siwazh, rak un diouer a galloudegezh ha kudennoù torridigezh ez eo bet erlec’hiet gant ur mekanik-aezhenn un neubeut amzer goude. E 1871 a drugarez araokadennoù an termodinamik ez eus bet tu da Gustav Schmidt diskrivañ kelc’hiad ar c’heflusker Stirling gant ar matemetik.\nRanket eo bet gortoz goude studiadennoù an embregerezh Phillips er bloavezhioù 1930 evit ma vije adimplijet anezhañ e 1938 ez eo bet krouet ur mekanik 200 marc’h-nerzh (147 kW), gant un efedusted a 30%. Implijet eo ar c’heflusker-mañ hiziv gant ar griogeniezh, evit produiñ azot dourennek da skouer, pe gant ar genganerezh, evit dastum energiezh termek e moged ar c’haoterioù-aezhenn, pe treuzfeurmiñ energiezh an Heol e tredan en ur implijout uheldeknologiezhioù : danvezhioù a gouzañv diforc’hioù bras a demperadur, evel ar gwer Pyrex, pe reoù all, ur perzh gante da eskemm mat-tre o energiezh termek gant ar gazoù, evit an adc’haner.\nGantañ ez eus talvoud uhelañ a efedusted evit treiñ energiezh an Heol e 2008.\nUr beñveg studi eo deuet da vezañ hiziv kement evit tud prevez, embregerezhioù arbenniget pe evit an NASA.\nPennaenn[kemmañ | kemmañ ar vammenn]\nKeflusker Stirling MM-7, Eus ar seurt gamma eo ha goulenn a ra un diforc'h temperadur a 4 °C hepken da vont en dro.\nAr c’heflusker Stirling a dreuzfeurm energiezh termek en energiezh mekanek. Evit en ober e vez implijet ur fluidenn, ur gaz (aer, dihidrogen pe heliom), hag a vez tommet ha yennaet a-benn implijout fenomenn an emled.\nE-penn kentañ ar c’helc’hiad e vez kaset ar gaz endalc’het er c’heflusker davet al lodenn tomm : kreskiñ ’ra e demperadur ha neuze e wask. Laosket e vez goude ar ribouler da gilaat dindan gwask ar gaz : treuzfeurmet eo bet energiezh termek ar gaz en energiezh mekanek. Met dre ma ne c’hall ket ar gaz en em emledañ dibaouez e vo ret kenwaskañ anezhañ a-benn distreiñ e penn kentañ ar c’helc’hiad, en ur implijout an neubeutañ a energiezh mekanek ma c’haller. Evit en ober e vo kaset ar gaz adalek al lodenn tomm davet al lodenn yen a-benn digreskiñ e wask, kenwasket e vo ar gaz da c’houde. Dre ma vez bevezet nebeutoc’h a energiezh evit kenwaskañ ar gaz yenaet eget ma vez daspugnet gant emled ar gaz tommet evez produet energiezh mekanek. Anvet e vez ar c’helc’hiad-se kelc’hiad Stirling, daoust ma n’eo ket Robert Stirling hag en deus e ziskrivet.\nAl lodenn tomm a veze tommet gant glaou da vare Robert Stirling, met n’eo ket 'blam da-se n’ez eus ket moien tommañ anezhi gant petrol, gaz naturel pe koad, peotramant gant energiezhioù adnevesaüs, skinoù an heol pe gwrez-douar da skouer.\nKelc’hiad Stirling[kemmañ | kemmañ ar vammenn]\nKelc’hiad Stirling a zo ar c’helchiad termodinamik diskrivet gant an holl geflukerioù Stirling. Ar c’helc’hiad-se a zo amginus da lâret eo e c’hall ur c’hefluker Stirling produiñ energiezh termek, ha diouzh an tu ma troio e yeno pe e tommo al lodenn a vez sañset tommet anezhi.\nDiagram Clapeyron kelc’hiad Stirling teorikel, ezpleustrek ez eo tost elliptek.\nAr c’helchiad-se a zo ur c’helc’hiad serret hag adc’haner. Serret rak implijet e vez atav ar memes fluidenn ennañ hag adc’haner rak e vez un adc’haner a dalvez da welaat efedusted ar c’helc’hiad.\nPeder frantad a zo er c’helc’hiad : (selet war ar grafik)\nPoent 1 betek 2 : Distennadur izoterm (gant un temperadur digemm). Brasaat ’ra ar volum ha diskenn ’ra ar gwask. Er prantad-mañ e vez produet an energiezh mekanek.\nPoent 2 betek 3 : Yenadur izokor (gant ur volum digemm). Trement a ra ar gaz en adc’haner en ur tommañ anezhañ. Yenaat a ra da c’houde e lodenn yen ar c’heflusker. Diskenn a ra temperadur ha gwask ar gaz er prantad-se.\nPoent 3 betek 4 : Kenwaskadur izoterm. Yenaet e vez ar gaz e-keit ma vez kenwasket anezhañ. Er prantad-se e vez bevezet energiezh mekanek da kenwaskañ ar gaz.\nPoent 4 betek 1 : Tommadur izokor. Trement ’ra ar gaz en adc’haner un ur yenañ anezhañ. Tommet eo da c’houde e lodenn tomm ar c’hefluker. Kreskiñ a ra temperadur ha gwask ar gaz er prantad-mañ.\nAn adc’haner[kemmañ | kemmañ ar vammenn]\nAn adc’haner a zo sur-wac’h ijinadenn pennañ Robert Stirling. Efedusted ur c’heflusker Stirling a zo diouzh an diforc’h a temperadur a zo etre al lodenn tomm hag al lodenn yen met ivez diouzh an adc’haner hag e perzh pouezus.\nAn adc’haner a zo ur pezh a vez lakaet etre al lodenn tomm hag al lodenn yen hag a vez e roll da esperniañ energiezh. A-benn en ober e vez raktommet pe rak yenaet ar gaz pa trement ennañ. Raktommet eo ar gaz pa trement dre an adc’haner adalek al lodenn yen davet al lodenn tomm, yenaet e vez neuze an adc’haner en ur kemer energiezh termek dezhañ. En tu kontrol, rakyenaet e vez ar gaz pa trement ennañ war zu al lodenn tomm, kollet e vez energiezh termek gant ar gaz en ur tommañ an adc’haner.\nDre an adc’haner e vez nebeutoc’h a eskemmoù d’ober el lodennoù yen pe tomm, da lâret eo e vez kresket efedusted ar c’heflusker, met krouet e vez ivez ur volum kollet. Dre ma n’eo ket aes d’ober eskemoù energiezh gant ar gazoù, ez eo diaes jediñ stumm ha mentoù an adc’haner met dre ma vez kresket efedusted ar c’heflusker e ra dioutañ luziet met talvoudus..\nPerzhioù mat ha perzhioù fall[kemmañ | kemmañ ar vammenn]\nPerzhioù mat[kemmañ | kemmañ ar vammenn]\nProduiñ a ra neubeut a daskrennoù rak n’ez eus tarzhadenn ebet, klapet ebet na gazoù o vont er maez, ar pezh a ra dioutañ ur c’heflusker didrouzus.\nUn efedusted uhel en deus hag ouzhpenn-se ez eus moien da implijout anezhañ d'ober kenganerezh.\nAez da zerc’hel a drugarez ma n’ez eus eskemm ebet etre ar maez hag an diabarzh, reaktadenn kimiek ebet ennañ hag ur veizherezh simpl.\nLiester an andonioù tomm posupl : skinoù an Heol, geotermiezh, koad, petrol pe memes tommder ar c’horf.\nAmginus eo a-drugarez d’e gelc’hiad. En ur luskañ anezhañ gant ur c’heflusker all e teu da vezañ ur pomp gwrez a c’hall tommañ a-us 700 °C pe yenañ da -200 °C.\nEcologeloc’h eo rak ez eo kalz aesoc’h ober un devidigezh klok en diavaez eget en diabarzh ur c’heflusker.\nPerzhioù fall[kemmañ | kemmañ ar vammenn]\nRankout a ra peurstankadur ar ribouler bezañ uhel kenañ hag an diforc’hioù temperadur ne aesont ket d’en ober. Ouzhpenn-se ez eo diaes da gaout un diforc’h bras a temperadur etre daou beg ar memes sailh evit ar c’hefluskerioù beta ha gamma.\nUr veizerezh diaes rak ez eo diaes d’ober eskemmoù temperadur gant ar gazoù hag ez eo ret kaout an neubeutañ a volumoù kollet (lec’h ma ne vez ket graet ar c’helc’hiad gant ar gaz). Ouzhpenn-se ez eus kudennoù liammet gant fiñvoù ar gaz er c’hefluker.\nDiaes eo kemm lusk ha koublad ar c’heflusker-se rak ez eus tu en ober hepken en ur kemmañ feur gwaskañ ar fluidenn. Ar pezh a sav ur gudenn bras evit industriezh ar sevel kirri-tan.\nAr priz a zo uhel rak ne vez ket produet kalz gant an industriezh ha dianavezet eo gant an dud voutin, ar pezh ne chikour ket da werzhañ anezhañ. Ar fed-se a c’hallfe cheñch gant an enklaskoù war ar produiñ energiezh ha dreist holl energiezh adnevesaüs.\nImplijoù hiziv an deiz[kemmañ | kemmañ ar vammenn]\nImplijoù kenwerzhel pennañ ar c’heflusker Stirling a zo produiñ tempadurioù izel kenañ a-benn glizhenniñ gazoù.\nStudiet eo bet evit listri-spluj svedek Classe Gotland rak ez eo didrouzus a-walc’h met ivez rak ez eus nebeutoc’h a zour-tan dizevet.\nUn nebeud listri amerikan o deus kefluskerioù Stirling d'o kas en dro.\nStudiet eo bet gant an NASA evit produiñ energiezh evit al loarelloù hag ur raktres a zo ivez evit produiñ energiezh war al Loar.\nKinniget eo bet gant an embregerezh MSI a grou kartennoù vamm urzhiaterezh yenaat anezhe gant kefluskerioù Stirling tommet gant ar gartenn da yenaat.\nLakaet eo bet gant ar saverien kaoterioù hiniennel lakaat kefluskerioù Stirling da zaspugnañ an energiezh a chom e moged ha da broduiñ neuze tredan.\nProduiñ tredan adalek skinoù an Heol. Graet eo bet en Arizona gant 1.5MW a zo staliet en dezezh.\nSeurtoù disheñvel ar c’hefluker Stirling[kemmañ | kemmañ ar vammenn]\nStirling alfa[kemmañ | kemmañ ar vammenn]\nUr c’helusker Stirling alfa a vez ennañ daou ribouler galloudegezh : unan er sailh tomm hag egile er sailh yen. An daou sailh a zo distag an eil ouzh eben ha liammet gant un duelenn warnañ an adc’haner, ma n’eo ket an duelenn un adc’haner dezhañ e unan. Ar c’heflusker-se en deus ur c’heñver galloudegezh-volum uhel. N’en deus ket ar c’heflusker-se a ribouler diblaser.\nSed aze chema ur c’heflusker Stirling alfa, trein a ra e memes tu hag a horolaj.\nStirling beta[kemmañ | kemmañ ar vammenn]\nTroc'h ur c'heflusker Stirling beta\nWWW - Bailh tomm\nWWW - Bailh yen\nWWW - Digor ar yenaer\nWWW - Gwrezdisfuiñ etre tomm ha yen\nWWW - Bailh dilerc'hier\nWWW - Bailh ar gremm\nWWW - Rodaoueg\nAr c’heflusker Stirling beta a implij ur gaz endalc’het etre div vountell kenahelel hag a fiñv an eil e keñver eben pa vez cheñchamantoù volum gant ar gaz, hag asambles pe dost e fiñvont evit cheñch lodenn ar gaz. Al lodenn domm hag an hini yen a zo e pennoù enep ar memes bailh, ar pezh a sav kudennoù eskemm energiezh etreze.\nDaou berzh mat a zo : stañk eo ar c’hefluskerioù eus ar stumm-se ha ne vez ket a goll aerodinamikel a energiezh rak ne vez tuellenn ebet evit ar gaz. Daou berzh fall a zo ivez : kolloù energiezh termek zo dre goñduadur-gwez ha dibosupl eo implijout un adc’haner.\nBez' ez eus memestra kefluskerioù anvet "beta" ma vez implijet al lodenn a zo a-us ar vontell domm evel lodenn tomm ha neuze e c'heller lakaat un adc’haner etre an div lodenn. Ar stumm-se a zo tostoc’h d'ur c’heflusker Stirling gamma.\nStirling gamma[kemmañ | kemmañ ar vammenn]\nAr c’heflusker Stirling gamma a zo ur c’heflusker gant : evel en hini beta al lodenn tomm hag al lodenn yen e pennoù enep ar memes sailh, met e gant daou ribouler ha n’int ket kenahelel. En em diblasañ a ra ar ribouler diblaser adalek al lodenn tomm betek al lodenn yen en ur skarzhañ kuit ar gaz el lodenn enep. Kemmoù temperadur ar gaz a laka neuze ar gwask da kemmañ hag ar ribouler galloudegezh da fiñval.\nAr volum e lec’h ma fiñv ar ribouler diblaser dre ma n’hall ket bezañ ar ribouler galloudegezh ennañ, seveniñ a ra neuze ur volum nann implijet. Setu perak ne c’hall ket ar c’hefluskerioù Stirling gamma kaout ur feur waskañ uhel-tre, ha neuze e bihana an efedusted. Met dre simplder e veizerezh e-keñver hini ar stumm beta e vez implijet anezhañ. Graet e vez ivez kefluskerioù gant meur a sailh en ur implijout ar seurt-se.\nGant kefluskerioù 'zo eus ar seurt gamma e vez ur ribouler diblaser peurstank ha neuze e vez moien lakaat un adc’haner etre al lodenn tomm hag an hini yen, ha brasaat an efedusted.\nAr fluidyn[kemmañ | kemmañ ar vammenn]\nAr fluidyn a zo ur c’heflusker a heul kelc’hiad Stirling ha dre-se ez eo ur c’heflusker Stirling daoust dezhi kaout tost pezh ebet o finval ha da vont en dro gant ul lusk izel kenañ (0.5–1 Hz). Tost, rak ez eus hepken an div glozell hag a fiñv un neubeut.\nPa vez tommet ar gaz el lodenn tomm e kresk ar gwask hag a lak an dourenn da ziskenn el lodenn tomm ha da pignat un neubeut el lodenn yen, dre ma vez gwasket e trement un neubeut a zourenn dreist d’ar glozell uhelañ ivez. Goude e tiskenno an dourenn el lodenn yen evit pignat el lodenn tomm, neuze e vez kaset ar gaz etrezek al lodenn yen. El lodenn yen e tigresk temperadur ar gaz ar pezh a laka ar gwask da izellaat ha dre-se e vez sunet un neubeut a zourenn. Pignat a raio goude an dourenn el lodenn yen en ur c'has ar gaz el lodenn tomm.\nDre ma n’ez eus pezh ebet diaes da seveniñ ar pomp-se n’eo ket uhel e priz met ne vez ket sunet kalz ganti keneubeut (unan 2 cm treuzkiz, 50 °Ca ziforc’h etre an div lodenn a sun tro-dro 6L dre eur).\nKemmoù all diouzh ar pennaenn[kemmañ | kemmañ ar vammenn]\nKalz a kemmoù a zo bet kinniget :\nPezhioù elastik e plas ar pezhioù solut : diafragm, dourenn. En ur implijout an teknikoù-se ez eus tu sevel kefluskerioù gant riboulerioù dieub.\nSevel ur mekanik gant meur a c’heflusker Stirling lakaet a-steud evel-se e teu da vezañ pep ribouler galloudegel ha diblaser. Evel ar c’hefluskerioù doubl efed.\nEn ur lakaat pennaenn ar c’heflusker Stirling da vont en dro gant keflukerioù troiüs e vez tu da lakaat meur a gelc’hiad da vont en dro asambles, ar c'haziturbin eo.\n↑ (en) The Schmidt Analysis\n↑ (en) Cleanergy industries\n↑ (en)Lec'hien an embregerezh en deus krouet an MM-7\n↑ 4,0 ha4,1 (fr)Ul lec'hienn diwar benn ar c'hefluskerioù dre aer tomm\n↑ (fr)Lec'hien kinnig an teknik-se\n↑ (fr)Teuliad diwar-benn ar fluidin\n(fr)Lec'hienn diwar-benn ar c'heflusker Stirling\n(fr)Video o tiskouezh splan e c'hall ar c'heflusker Stirling tommañ pe yenañ ivez.\nAdtapet diwar « https://br.wikipedia.org/w/index.php?title=Keflusker_Stirling&oldid=1985365 »\nKemmoù diwezhañ degaset d'ar bajenn-mañ d'an 8 Ebr 2022, da 16:13.


(Adkaset eus Yann IV Moñforzh (dug Breizh))\nYann IV, ganet e 1339 ha marvet d’an 9 a viz Du 1399 e Naoned a oa dug Breizh er XIVvet kantved. Mab e oa da Yann Moñforzh (1294-1345) ha da Janed Flandrez (1295-1374) (“Janed ar Flamm” a veze graet anezhi ivez goude he zaol-kaer d'an 10 a viz Mezheven 1342, e Henbont). Anvet e voe da zug e 1364 ha ren a reas betek e varv e 1399. Ouzhpenn-se e e oa kont Richmond, e Bro-Saoz, ha kont Montfort-l'Amaury (1345-1399) e Bro-C'hall. "Yann V" a vez graet anezhañ gant istorourien zo, dre ma veze graet "Yann IV" eus e dad.\nMervel a reas e dad e-pad Brezel hêrezh Breizh pa oa o stourm a-enep Charlez Bleaz. C’hwec’h vloaz e oa Yann vihan d’ar mare-se. Kenderc’hel a reas e vamm da vrezelekaat ha trec’h e voe-hi meur a wech. E 1357 e krogas Yann da vrezelekaat.\nHarluet e voe e Bro-Saoz e-pad bloavezhioù da vare brezel an Hêrezh. Distreiñ a reas da Vreizh ha, gant skoazell ar Saozon, e voe trec’h war e enebourien.\nE 1364 e oa o lakaat seziz war an Alre pa voe lavaret dezhañ e oa Charlez Bleaz war-nes tagañ anezhañ. Yann Moñforzh, skoazellet gant soudarded kaset dezhañ gant ar Priñs Du, a voe trec’h war Charlez Bleaz en Alre. Kendivizout a reas gant an dugez Janed Pentevr, intañvez diwar Charlez Bleaz, a-benn skoulmañ Kentañ Feur-emglev Gwenrann e 1365, ma voe skrivet ne oa nemetañ da zug Breizh. Dimeziñ a reas gant ur c’hoar d’ar Priñs Du, ha war-lerc’h gant ur verc’h-kaer dezhañ ha ret e voe dezañ fiziout pe kadarnaat kreñvlec'hioù hag al lec’hioù tro-war-dro (evel Brest) e meur a gabiten hag e meur a aotrou saoz. Magañ a rae an noblañs disfiz outañ dre ma oa bagadoù soudarded hag aotrounez saoz e-touez e gompagnuned hag izili e c’houarnamant ha ne voe ket difennet gant an noblañsed-se pa voe taget gant roue Frañs Charlez V. Rankout a reas neuze mont en-dro da Vro-Saoz d’an harlu, o lestrañ kuit eus Brest d'an 28 a viz Ebrel 1373. Ha Charlez V da lakaat e grabanoù war an dugelezh e 1378 ha da stagañ anezhi ouzh rouantelezh Bro-C’hall, a-enep gwirioù Yann IV koulz hag a-enep gwirioù an dugez Janed Pentevr hag he mibien. Galvet e voe Yann IV neuze gant noblañsed Breizh. Distreiñ a reas da Vreizh gant ar vag dre Zinarzh, d'an 3 a viz Eost 1379, ha ren a reas en-dro war e vro.\nSkoulmañ a reas ar peoc’h gant Charlez VI, met ret e voe da Yann IV talañ ouzh Olier V Klison a oa en em savet a-enep dezhañ. Diaes e voe dezhañ ivez adprenañ Kastell Brest e 1397 digant ar Saozon a aloube anezhañ e gaou.\nda gentañ e 1355 da Vari Bro-Saoz (1344-1362), ur verc’h da roue Bro-Saoz Edouarzh III ha da Philippa de Hainaut;\ngoude e 1366 da Janed Holland (1350-1384), a oa merc’h da Domaz Holland ha da Janed Kent.\nda drede e timezas, d’an 2 a viz Gwengolo 1386, da Janed Navarra (1370-1437), merc'h da Charlez II Navarra ha da Janed Bro-C'hall. Bugale a-leizh o doe :\nUr verc’h (1388-1388)\nYann V (1389-1442), dug Breizh\nMari Breizh (1391-1446), a voe dimezet e 1396 gant Yann Iañ (1385 † 1415), kont Alençon\nMarc'harid Montfort, pe Marc'harid Breizh (1392-1428), a voe dimezet gant Alan IX Rohan\nArzhur III (1393-1458), kont Richemont, dug Breizh\nJili (1394-1412), aotrou de Chantocé\nRicharzh Breizh (1395-1438), kont Vertus, Étampes ha Mantes\nBlanche (1397- goude 1419), dimezet gant Jean IV d'Armagnac\nAdtapet diwar « https://br.wikipedia.org/w/index.php?title=Yann_IV_(dug_Breizh)&oldid=1823921 »\nKemmoù diwezhañ degaset d'ar bajenn-mañ d'an 10 Gen 2019, da 21:04.


Buhez ar Zent. pages 540-541. Encyclopédie Marikavel.\ngnas, ginidik eus a rouantelez Spagn, a yeas en e yaouankiz da floc'h da lez ar roue Ferdinand V, hag ac'hane da vrezelour.\nEpad seziz Pampelun (1521), e oe gwall dizet hag e renkas dizrei da di e dud ha chom eur pennad dibreder, abalamour d'e c'houliou.\nEvit kaout berroc'h an arnzer, e kemeras neuze levriou da lenn. Bue Hon Zalver ha Bue ar Zent a 'n em gavas da gouezan etre e zaouarn; awalc'h e oe an dra-ze evit rei c'hoant d'ezan da ren eur vue neve.\nKerkent ha ma oe pare, ec'h eas da dremen eun nozvez en harz treid an Itron-Varia, en manati mene Serrât; ober a reas eur govezion eus e vue dremenet pen-da-ben; lakat a reas e gleze a-istribilh e-tal an ôter, hag o rezan roët e varc'h d'ar venec'h hag e zilhad d'eur paour, ec'h eas da Vanrez.\nEno e chomas eur bla d'ober pinijen ha da skrivan al levr brudet an « Exersisou, » en deus konvertiset, eme sant Fransez a Zal, ken alïés a bec'her hag a lizeren a zo ennan. Eus Manrez, ec'h eas da bardonan d'an Douar-Santel. D'ar 4 a viz gwengolo 1523, e taouline war be Hon Zalver.\nEur wech dizroet eus e belerinach, ar c'hoant en devoa da labourat evit silvidigez an ineou a reas d'ezan mont d'ar skol da Varselon gant ar vugale, daoust d'ezan da gaout neuze tri bla ha tregont.\nEus Barselon ec'h eas da Alcala, ac'hane da Salamank, hag eus Salamank da Bariz. Eno e reas anaoudegez gant nao den yaouank, hag en em glevjont o dek da groui Kompagnunez Jezuz, a glasko gonid d'an Iliz kement a eneou hag a zo bet diframmet diganti gant Luther, Herri VIII ha Kalvin.\nAdalek neuze, e poanias muian m'hallas da greski an devosion e-touez ar gatoliked; kaerat a reas tier an Otrou Doue; preder a gemeras gant ar skol-iliz; kustumi reas an dud da dostat alïes ouz ar zakramanchou; sevel a reas skolachou evit ar yaouankiz; digeri reas tier evit digemer ar Judevien o devoa c'hoant da vezan badezet, hag evit ar merc'hed diroll a venne dizrei war hent ar furnez. Ne baoueze ket eun tamm da c'honid ineou da Jezuz-Krist, ha lavaret a rê oa gwell gantan derc'hel da labourat evit gloar Doue ha silvidigez e nesan, hep bezan sur da vezan salvet e-unan, eget mervel dioustu, o vezan sur da vont war eün d'ar baradoz.\nBras oa e c'halloud war an drouk-spered; sant Philip Neri ha meur a hini-all a welas sklerijen an nenv o paran war e dâl.\nNe veze hano gantan ha ne glaske nemet eun dra; brasan gloar an Otrou Doue.\nMervel a reas en Rom, d'an 31 a viz gouere 1556, pa oa o ren e bempvet bla ha tri-ugent.\nDigejneret bepred gant dousder eun ene ankeniet ; evit, e frealzi eo e teu Doue d'hen digas d'ec'h. SANT IGNAS.\nEvit komz diouzh al levr-se / pour discuter de cet ouvrage;


(Adkaset eus New York Times)\nPajenn gentañ an New York Times d'an 29 a viz Gouere 1914, o kemenn deroù ar Brezel-bed Kentañ.\nThe New York Times zo ur gazetenn bemdeziek saoznek embannet e kêr New York e Stadoù Unanet Amerika. Pouezusañ pemdezieg SUA eo.\n"Wreck of the Steam-Ship Atlantic", The New York Times, pajenn kentañ, 3 a viz Ebrel 1873. Pa oa un darvoud pouezus ne or ket ral implij ar c'hentañ bajenn a-bezh.\nSavet e oa bet d'an 18 a viz Gwengolo 1851, gant Henry Jarvis Raymond (krouer an ajañs Associated Press e 1856) ha gant George Jones. En XXvet kantved e oa bet tapet brud gant ar gazetenn, betek en estrenvro. E-pad Brezel Vietnam e oa bet o furchal e teulioù kuzh pe damguzh an arme hag ar gouarnamant, ha diskuliet he doa ar wirionez war ar brezel-se, pa glaske gouarnamant ar Stadoù Unanet livañ an traoù en un doare tuek. Da-heul ar pennadoù-se, embannet e miz Mezheven 1971, e voe kaset an New York Times dirak al lez-varn.\nGant The New York Times Company eo perc'hennet ar gazetenn, kenkoulz ha kazetennoù all, evel The Boston Globe. Kenlabourat a ra gant pemdeziegoù all, an New York Herald Tribune hag ar The Washington Post, evit embann an International New York Times, anvet gwechall International Herald Tribune, a vez embannet e Pariz.\nBrasañ kazetenn bemdeziek ar Stadoù Unanet eo, goude The Wall Street Journal, a-fet niver a skouerennoù gwerzhet, hag an 39vet kazetenn eo er bed. Diskennet eo an niver a skouerennoù-se avat, abaoe ar bloavezhioù 1990, ha ne sav ket en tu-hont d'ur milion a skouerennoù war ar sizhun.\nThe New York Times, lesanvet "The Gray Lady", zo he ger-stur "All the News That's Fit to Print". Adkavet e vez e korn kleiz ar gazetenn war ar golo.\n↑ U.S. Newspaper Circulation Falls 10%, Oct. 26, 2009\nLec'hienn ofisiel (en) (es)\nAdtapet diwar « https://br.wikipedia.org/w/index.php?title=The_New_York_Times&oldid=1899633 »\nKazetennoù pemdeziek saoznek\nKemmoù diwezhañ degaset d'ar bajenn-mañ d'an 6 Ebr 2021, da 08:17.


Kaozeal:dant-Genver - Wikeriadur\nKeit ma ne vo skouer ebet eus "dant-Genver" e tleje bezañ dent-Genver, a gaver skouerioù anezho da vihanañ. Bianchi-Bihan 13 Du 2007 da 10:24 (UTC)\nPeogwir em eus gwelet ober pajennadoù gant ar gerioù en o stumm lies, peogwir ez eus ur bajennad "dent-Genver", e vije mat lakaat ar skouerioù a glot ganti er bajenn dereat.\nYa, gouzout a ran, mil boan a vo o kavout ur skouer gant an unander. Bianchi-Bihan 19 Kzu 2007 da 02:46 (UTC)\nGraet eo.--Yun (kaozeal) 19 Kzu 2007 da 03:08 (UTC)\nKoulskoude, atav e welan ar skouerioù er bajennad dant-Genver, ha n'eo ket aze emañ o lec'h. Bianchi-Bihan 19 Kzu 2007 da 09:26 (UTC)\nEn holl c'heriadurioù am eus bet tro da lenn, wiki hag all, e kaver skouerioù el liester e-barzh pennadoù dezho ur pennger en unander. Sell ouzh dent e galleg ha Zahn en alamaneg. Setu ne welan abeg ebet evit lemel ar skouerioù.--Yun (kaozeal) 23 Kzu 2007 da 15:51 (UTC)\nKompren a ran perak ec'h eus lennet kement-se: ne gavez ket ur pennad dents e-kichen ar pennad dent, ha n'eus ket ur pennad evit pep dibenn-ger lakaet d'ar ger Zahn, ha seblantout a ra dant ha dent bezañ unan eus an nemedennoù sevenadurel brezhonek.\nTe ne welez abeg ebet evit lemel, ha me ne welan abeg ebet evit mirout skouerioù a c'haller lakaat el lec'h klok. Soñjal a rae din e oa ret bezañ poellek, netra ken. N'in ket da drelatiñ abalamour d'un dizemglev. Na goulenn lemel ar pennadoù el liester war zigarez ne gaver ket o far er wikioù gallek pe alamanek.\nGallout a rafen memes tra goulenn e peseurt geriadurioù e vez graet pennadoù disheñvel evit ar ger tooth ha teeth, dent ha dents? Bianchi-Bihan 3 Gen 2008 da 05:35 (UTC)\nSell ouzh fr:dents.--Yun (kaozeal) 3 Gen 2008 da 06:34 (UTC)\nN'eus ket gwall dra er pennad: skouer ebet. Evel-se emaout en sell d'ober?\nKen treut all eo teeth: http://en.wiktionary.org/wiki/teeth\nBianchi-Bihan 3 Gen 2008 da 06:37 (UTC)\nTalvoudus eo d'ar re a zo o teskiñ hag a gav dent e-barzh ur skrid bennak. Emaon e soñj sevel pennadoù gant kemmadurioù zoken : zant, zent, tant, tent. --Yun (kaozeal) 3 Gen 2008 da 06:58 (UTC)\nSur eo, ne vo ket kavet par da se er yezhoù all.\nEn ur geriadur e vez kavet gerioù. En-skiantel, zant ha zent n'int ket gerioù. En-skiantel n'o deus ket lec'h en ur geriadur eta.\nRet e vije embann ar c'heloù-se en davarn, da gaout ali ar re all.\nWar un dibab skiantel ken personel e tleje bezañ ur vot da vihanañ. Bianchi-Bihan 3 Gen 2008 da 08:43 (UTC)\nKaset em eus ar gaozeadenn-mañ d'ar Wikiakademiezh. --Yun (kaozeal) 3 Gen 2008 da 18:19 (UTC)\nWar a seblant n'eo ket testeniekaet dant-Genver. Setu ur skouer eta: E miz Eost e lipin ur banne piña colada gant un dant-Genver e Santiago de Cuba. Met gwell ganin ar mojito. Bianchi-Bihan 20 Ebr 2008 da 12:55 (UTC)\nGer n'eus ket anezhañ[kemmañ]\nGwelet em eus e oa ar ger dant-Genver e geriadur an Here. Hag evel-just ne gaver nemet dent-Genver er skouerioù! Ur ger n'eus ket anezhañ eta, hag ur pennad dezhañ koulskoude. Bianchi-Bihan 8 Mae 2008 da 08:17 (UTC)\n"Ger n'eus ket anezhañ" (sic) Nag a charre a-hed da hed ar bajennad-kaozeal-mañ ! A-raok barn, studiit, ha ma klaskit war lec'hienn Devri (labour ar geriadurour Martial Ménard) e kavot ur skouer gant "dant-Genver" en unander.\nHag emaoc'h o skuilhañ eoul war an tan en un doare diezhomm !\nbezit kalonekoc'h ha sinit ho skridoù da gentañ-penn, mar plij ganeoc'h,\nbezit kenlabourusoc'h oc'h ouzhpennañ an daveenn emaoc'h o paouez kaozeal anezhi ; kalz efedusoc'h ha poellekoc'h e vo, d'am soñj. Ne gav ket deoc'h ?--Prieladkozh (kaozeal) 9 Gen 2017 da 14:27 (UTC)\nAdtapet diwar « https://br.wiktionary.org/w/index.php?title=Kaozeal:dant-Genver&oldid=228153 »\nKemmoù diwezhañ degaset d'ar bajenn-mañ d'an 9 Gen 2017, da 14:51.


Pajenn:Morvan - Kenteliou hag istoriou a skuer vad evit ar Vretoned, 1889.djvu/513 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/513\nEur c’hemener a ieaz eun devez da gaout an duc Willington.\n— Petra c’heus-te da ginnigen din-me, eme’n duc ?\n— Eur zae eus eur c’hiz nevez ha ne ell ket ar bouliji he zreuzi.\n— Mad, guisk anizi-ta, ma velin penaus eo great.\nAr c’hemener a zentas. Neuze an Duc a lavar d’he vevel : Lavar da unan eus va zoudardet dont ama gant he fuzil eur voulet enhi, evit ma reimp an essa dioc’h tu.\nGuelet a rit-hu pebez min a dlie ar c’hemener da ober ? Kerkent ha ma c’hellas caout he lanc e tennas e gillou gantha hag en em lakeas da redet evel pa vije crog an tân en he zeuillou. Abaoue n’em eus ket clevet e ve bet o kinnig sae nevez ebet d’an Duc Wellington.\nEtouez ar gouezidi gounezet d’ar feiz e voa unan hanvet Ian er vadiziant, ha ne reat anezhan nemet Iannik. Hogen Iannig, araok dont da veza christen, en doa laeret daou bez ugent real divar goust eur ministr (belek) protestant a voa eno. (Rag eno ive e caver ministred protestand, tiadou a bez, greg ha bugale). Mad, ar zae zu, evel ma c’halver er vro-ze ar guir veleien, a c’hourc’hemennas da Iannik cas\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/513&oldid=162807 »\nKemmoù diwezhañ degaset d'ar bajenn-mañ d'an 1 Mez 2020, da 15:18.


Costumes bretons - Faience, Broderie Bretagne - Meubles, mobilier breton\nHengoun ha nevezenti\nPep bro he deus savet tamm-ha-tamm he stil dezhi hec’h-unan, ha pell eur aet ganti a-wechoù : 1200 stumm gwiskamantoù ! Merzout a reer koulskoude e teuont holl diwar ar memes mammennoù. Plijout a ra nerzh an dargemmoù d’ar c’hrafourien, d’ar vroderien. Adkavet e vez ar memes tresoù troidellek war ar feilhañs, ar gwiad hag an arrebeuri. E kêrioù artizanelezh evel Gazilieg, Roc’h-an-Argoed pe Pont-Skorf e vez krouet traoù nevez diwar an...\nPep bro he deus savet tamm-ha-tamm he stil dezhi hec’h-unan, ha pell eur aet ganti a-wechoù : 1200 stumm gwiskamantoù ! Merzout a reer koulskoude e teuont holl diwar ar memes mammennoù. Plijout a ra nerzh an dargemmoù d’ar c’hrafourien, d’ar vroderien. Adkavet e vez ar memes tresoù troidellek war ar feilhañs, ar gwiad hag an arrebeuri. E kêrioù artizanelezh evel Gazilieg, Roc’h-an-Argoed pe Pont-Skorf e vez krouet traoù nevez diwar an hengoun-se.&nbsp;\nDiwallit da frailhañ ar feilhañs !\nPiv n’en deus ket bet ur volenn divskouarn ganti pe e anv-bihan merket warni gant an dorn ? Adalek eil lodenn an 18vet kantved e voe anavezet tresoù feilhañserezh Kemper, en o mesk ar c’houblad Bretoned o gwiskamant hengounel, deuet da vezañ mil brudet. Kenlabourat a reas ar stal Henriot gant livourien evel Mathurin Méheut pe Réné-Yves Creston a grouas kinkladurioù eviti. Hiziv an deiz e vez treset, en un doare ken fin bepred, temoù hengounel ha stummoù a vremañ gant livourien, arzourien anezho kentoc’h eget obererien.\nKoefoù ha gwiskamantoù, gwelloc’h eget ur gartenn identelezh!\nGouezet e veze dre ar gwiskamant, e livioù, e glinkadurioù, eus pelec’h e teue an den a lakae anezho, pe oad e oa, petra e oa e renk er gevredigezh. E bro Kemper e veze chupennoù glas dreist-holl, gant-se e veze graet Glaziked eus an dud ac’hano. Bragoù-bras a veze gant Kerneviz. Sonn eo ar c’hoefoù bigoudenn e-barzh an avel, evel un tour-tan. En-dro d’an Oriant, er c’hontrol, emañ ar c’hoef a vez graet « aéroplane » anezhañ.\nN’eo ket torret e neudenn diwezhañ gant ar broderezh !\nGant ar broderezh e livioù flamm melen hag aour eus ar Vro Vigoudenn o deus ar vroderien, paotred anezho holl gwechall, peadra da fougeal. Brodañ a raent kerniel meot, heolioù, pesked, bleunioù stilekaet war an tavañjeroù evit an devezhioù-gouel, war ar c’horfennoù hag ar jiletennoù. Lorc’het e veze an hini a veze ouzh e zilhad an tres priziet ar muiañ : ur bluenn baun. En em lakaat a reas ar merc’hed da labourat gant danvezioù finoc’h, evit aozañ tavañjeroù pe chalioù. Deuet eo ar broderezh war e giz e stumm lienaj-taol pe dilhad warno un tres hepken. Graet e vez bravigoù war batrom ar broderezh ivez.\nGweleoù-kloz digor d’an ijin\nAr gweleoù-kloz e oa ar pezhioù arrebeuri pennañ. Serret e vezent gant dorozioù pe rideozioù. Implijet e vez o zal, hiziv an deiz, d’ober panelloù da fichañ. Klinket e vezent, evel ar bankoù-tosel, gant tresoù deuet diwar ar relijion, gwerzhidi, lankelloù, arabeskennoù… Adsavet ez eus bet re mod nevez en un doare skañvaet gant ar vreudeur Bourelleg, anezho dizagnerien yaouank ganet e Kemper.\nPenaos bezañ diouzh ar c’hiz ?\nDiwar dilhad labour gwechall ez eus deuet dilhad diouzh ar c’hiz evel ar porpantoù eouliet melen Cotten, ar c’habigoù Le Minor hag ar c’hrezioù martolod Armor-Lux.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/180 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/180\nSANT LUCAS, XXIV.\nvezet anezhan pa oa o terri ar bara.\n(36) E-pad ma oant o komz evelse, Jesus he-unan en em ziskouezaz en ho c’hreiz, hag a lavaraz dezhe : Ra vezo ar peoc’h ganeoc’h. (37) Mes int, spouronet ha spountet holl, a grede dezhe e velent eur spered. (38) Hag e lavaraz dezhe : Perag oc’h-hu trubuillet, ha perag e sav sonjezonou control en ho calonou ? (39) Sellit ouz va daouarn hag ouz va zreid, rag me va-unan eo. Touchit ouzin ha sellit ouzin ; rag eur spered n’hen deuz na kig nag eskern, evel ma velit em euz-me. (40) En eur lavaret kement-se, e tiskouezaz dezhe he zaouarn hag he dreid. (41) Mes evel na gredent ket c’hoas, gant ar joa a oa enhe, hag evel ma oant souezet, hen a lavaraz dezhe : Ha beza oc’h euz-hu aman eun dra-benag da zebri ? (42) Hag int a ginnigaz dezhan eun tam euz eur pesk rostet hag euz eur follen vel. (43) Hag o veza ho c’hemeret, e tebraz diouthe dirazhe.\n(44) Neuze e lavaraz dezhe : Setu aze ar pez a lavaren deoc’h, pa oann c’hoas assambles ganeoc’h, e oa red ma vije accomplisset kement a zo bet scrivet divar va fen e lezen Moises, er brofeted, hag er Salmou. (45) Neuze e tigoraz dezhe ho spered, evit ma c’heljent compren ar Scrituriou. (46) Hag e lavaraz dezhe : Evel-se eo scrivet, hag evelse ive e oa red d’ar C’hrist souffr, ha resussita an trede deiz a-douez ar re varo, (47) ha ma vije prezeget en he hano ar gonversion hag ar remission euz ar pec’hejou, e-touez an holl nationou, o commans dre Jerusalem. (48) Hogen, c’houi a zo testou a gement-man holl ; ha setu, ez an da zigas deoc’h ar pez hen deuz prometet va Zad. (49) Evidoc’h-c’houi, choumit er gear a Jerusalem, ken a veot gwisket gant ar galloud euz an neac’h.\n(50) Goude-ze e tigassaz anezhe er meaz, bete Bethani ; ha neuze, o sevel he zaouarn e vennigaz anezhe. (51) Ha pa oa ouz ho benniga, e c’hoarvezaz ma tispartiaz outhe, ha ma oe savet en env. (52) Hag int, goude beza adoret anezhan, a zistroaz da Jerusalem leun a joa. (53) Hag e vijent dalc’hmad en templ, o veuli hag o venniga Doue. Amen.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/180&oldid=125279 »


Busoù ha kirri-boutin - Kemper (BR)\nDegemer Bevañ e Kemper Monedone, treuzdougen Busoù ha kirri-boutin\nAn treuzdougen e kêr\n10 linenn a ya d’ober ar rouedad treuzdougen e kêr Gemper hag en Erge‐Vras. 17 linenn all a gas da gumunioù all eus an tolpad‐kêrioù. Da Sul enderv e vez busoù o vont gant teir linenn e Kemper. Ur servij a vez kinniget adalek ar porzh‐houarn diouzh an noz.\nOuzhpenn al linennoù boas emañ ar servij minibusoù handiQUB evit kas an dud dalc’het en o c‘herzhed. Gallout a ra ar minibusoù‐se kas an dud a zor da zor, diwar c’houlenn, da bep lec’h en tolpad‐kêrioù adalek 7e betek 21 e a Lun da Sadorn ha da Sul enderv.\nServijoù all zo rakwelet evit kas an dud e‐pad an hañv pe pa vez abadennoù dibar (bulzunoù evit mont d’an aod, busoù evit mont da welet krogadoù an UJAP, h.a…)\nKavit ar prizioù, tres ar rouedad hag ar jedadennoù hentoù war lec’hienn QUB\nTreuzdougen e‐maez kêr\nAr rouedad Penn ar Bed zo bet lakaet war‐sav gant Kuzul‐departamant Penn‐ar‐Bed. Gantañ e c’haller mont da bep lec’h en departamant en ur priz hepken, lakaet e 2€ (nemet Kemper‐Brest).\nGant tikedoù ha koumanantoù ar rouedad Penn‐ar‐Bed e c’haller ivez tapout un bus er memes devezh, en unan eus rouedadoù busoù an tolpadoù‐kêrioù Brest Meurgêr ar Mor (Bibus), Kemper Breizh Izel (QUB) ha Montroulez Kumuniezh (TIM). En em gavout a ra busoù QUB ha kirri‐boutin ar rouedad Penn ar Bed e leurenn etremodel Kemper, e‐tal ar porzh‐houarn.\nEurioù ar rouedad Penn‐ar‐Bed a vez lakaet, kement ha ma c’haller, evit ma c’hallo an dud kenderc’hel da vont pelloc’h dre ginnig dezho ar muiañ ar gwellañ a dTHRoù breizhat hag a trenioù war rouedad ar SNCF.\nKavit ar prizioù, tres ar rouedad hag ar c’hlask hentoù el lec’hienn Breizhgo


C'hoariva • Mat Ar Jeu\nMat Ar Jeu, Krouiñ e brezhonek evit un teatr Breton ..."Ar yezh er c'hoari Ha c'hoari gant ar yezh"...Hor raktres…Ur strollad c'hoariva a-vicher eo Madarjeu, krouet e dibenn 2008 gant Bob Simon ha Yann-Edern Jourdan, komedianed ha leurennerien o daou. Embann a reont sklaer e labouront e brezhoneg, war ar brezhoneg hag evit ar brezhoneg.Labourat e brezhonegBuhez ar strollad, e pep keñver, a vez kaset e brezhoneg, netra natureloc'h evit krouiñ e brezhoneg hag evit kas hor raktres arzel da benn.Labourat war ar brezhonegOber c'hoariva, e forzh pe yezh e vefe, a dalvez mont don er yezh, studial anezhi. Ne vezer ket james barrek a-walc'h, atav 'vez da zeskiñ.Klask ar ger just evit c'hoari gwirion ha just, mont da welet petra 'zo a-dreñv ar gerioù, pouezañ war an distagañ. D'ar gomedianed reiñ korf d'ar yezh, santout anezhi en ur reiñ alan, lusk ha sonerezh. Reiñ da glevet brezhoneg mat ha distagellet mat.Labourat evit ar brezhonegFellout a ra deomp lakaat ar c'hoariva brezhonek war-welKinnig krouidigezhioù brezhonekLakaat an dud da zizoleiñ, e brezhoneg, al lennegezhioù-allKlask tizhout an holl, brudañ ar brezhoneg dre ar bed-hollGant Madarjeu hon eus c'hoant embann mennozhioù, lakaat an arvesterien da soñjal, da brederiañ, koulz war danvez Breizh, an Istor, war ar pezh a ra identelezh ar Vretoned, ar pezh a zo en o c'halon, met ivez war kement-tra a ra ar bed. « Lakaat hag adlakaat brezhoneg e divskouarn an dud »Hol labour…Krouiñ pezhioù-c'hoariLabourat a reomp evit lakaat yezh ha sevenadur Breizh war-wel, kinnig pezhioù-c'hoari nevez d'ar vrezhonegerien da gentañ, d'ar re a zo o teskiñ, er skolioù, er c'hentelioù-noz, er stajoù, d'ar re o deus c'hoant da adtapout ar yezh, hag ivez d'ar re a zo c'hoazh dizesk war ar yezh. E peplec'h ha d'an holl e fell deomp diskouez ar c'hoariva brezhonek hag hol labour, krouiñ liammoù, emgavioù, eskemm (dre lennadennoù, divizoù, degouezhioù arzel, c'hoari e ti an dud, er radio, evit an tele, ar Genrouedad…).Skoazellañ krouiñ abadennoù c'hoarivaMadarjeu a ginnig ur servij skoazellañ krouiñ abadennoù c'hoariva. Forzh peseurt framm (prevez, publik, kevredigezh), forzh peseurt strollad ha forzh piv gant ar c'hoant bezañ skoazellet a c'hell goulenn, forzh peur, war hol lerc'h. Dileuriañ a reomp leurennerien a-vicher evit ur prantad-labour a vez rakjedet en araok hervez an ezhommoù. Labouret e vez war kement-tra a sell ouzh al leurenn, war c'hoari ar gomedianed ha war unvanded krouidigezh an abadenn.E-kerzh ar frapadoù-labour e vez dizoloet c'hoarioù ha poelladennoù war ar c'hoariva evit deskiñ teknikoù-labour diazez ar c'homedian.Evit ar pezh a sell ouzh ar brezhoneg hon eus lakaet palioù ouzhpenn. Rak ar c'hoariva a zo un abeg a-feson evit kreñvaat hag ober muioc'h gant ar brezhoneg, implijout ar yezh en ur mod natureloc'h. Se 'zo kaoz m'hon eus un implij anezhañ hag a servij evit deskiñ, peurzeskiñ ha mont pelloc'h gant ar brezhoneg. « Skol-C'Hoariva »Evel strollad a-vicher eo kevratet Madarjeu gant Rannvro Breizh evit sikour ar c'hrouidegezhioù c'hoariva brezhonek er skolioù, er skolajoù hag el liseoù. « Kemer plijadur ha reiñ plijadur »Servij skoazellañ krouiñ abadennoù c'hoarivaPalioù dre-vras : - Lakaat da dalvezout personelezh ha barregezhioù pep hini - Kaout fiziañs - Ober gwelloc'h anaoudegezh gant ar re all - Daremprediñ, eskemm, en em skoazellañ an eil egile, an eil re ar re-all - Kavout e blas e-touez ur strollad tud - Kaout plijadur oc'h ober strivoù ha mont pelloc'h - Lakaat an ijin, ar c'hrouiñ e go - En em c'houarn, bezañ kempenn - Lavarout, ezteurel - Gellout sevel ur sell kritik positivel ouzh an traoù - Deskiñ arvestiñPalioù ouzhpenn evit ar brezhoneg : - Lakaat an neb da vezañ gouest da ezteurel ha da gomz brezhoneg a-benn gellout kaozeal, eskemm gant ar re-all hag an dud dre-vras - Kaout ur geriaoueg ha doareoù-komz a-ziazez a-drugarez d'ur jeu-kaozeal simpl, lies doare, lusket ha poellek - Ober a-seurt e vefe aesoc'h deskiñ ar yezh komzet gant ul labour war ar c’horf, ar jestroù, ar fiñvadennoù, an alaniñ, an distilh, an distagañ, ar pouez-mouezh ha nerzh ar vouezh... - Lakaat dizoleiñ troioù-lavar, krennlavarioù, estlammadelloù, onomatopeennoù brezhonek ha jestroù « sevenadurel » - Reiñ tro d’an neb da vezañ digoroc'h war ar bed, war ar re-all, ha da vezañ disachet gant ar c'hrouiñ hag ar sevenadur Pezhio� da welet\nKROUIDIGEZH ALANIG AL LOUARN, UR PEZH-C'HOARI EVIT AN HOLL AZALEK 6vloazDiazez istorel ar grouidigezhGant hor c'hrouidigezh kentañ e felle deomp tizhout an holl (nevez-vrezhonegerien, brezhonegerien, ha nann-vrezhonegerien) ha lakaat e-pleustr lod brasañ eus hor c'hoantoù : krouiñ e brezhoneg, labourat a-stroll da vat, sevel pezhioù-c'hoari a-vremañ gant nebeut a ginkladur hag a deknikachoù, implijout ar muiañ posubl a draoù dastumet ha dreist da bep tra : kaout plijadur ha reiñ plijadur. An drovezh eo bet deomp da labourat war an « etrekomprenidigezh » evit gellout kinnig hol labour e peplec'h ha d'an holl (kas enklaskoù arzel a-benn tremen hebioù da implij an us/istitlañ). Evit he zalvoudegezh kement a-fed yezh, danvez, live drama ha liveoù preder, mesk-ha-mesk, hon doa dibabet labourat diwar Troioù-kamm Alanig al Louarn, oberenn Jakez Riou.Ganet e Lotei e 1899 e oa an oberer aet abred, d'e 37 vloaz. Daoust da-se en deus laosket un oberenn binvidik war e lerc'h (romantoù, barzhonegoù, pezhioù-c'hoari,…). Anavezet eo evit bezañ unan eus ar skrivagnerien vrasañ bet o kemeret perzh e reneveziñ lennegezh vrezhonek an XXvet kantved, lemm ha fromus e bluenn ha mestr a-walc'h war ar yezh evit bezañ kinniget skridoù saourus, pinvidik, a-live uhel hag aes da gompren war an dro.Un istor a-holl-viskoazh a gaver e Troioù-kamm Alanig al Louarn : hini mabden abaoe ma 'z eus anezhañ, tost ouzh istor an dud dec'h, tost ouzh an dud hiziv … Etre fent, krizder ha from e tiskouez gant loened, an darempredoù etre ar re c'halloudus hag ar bobl en ur daolenniñ ar gevredigezh n'ez eus ket enni ar re-vat eus un tu hag ar re-zroug eus an tu-all. Ur gevredigezh ordinal ma rank ar bras eus an dud en em zifretañ evit debriñ ha chom hep bezañ debret. Mil brudet eo Alanig al Louarn, tudenn pennañ an istor. Meur a anv 'zo dezhañ dre ar bed-holl : Reineke, Mr Fox, Zorro,… hag oberennoù e-leizh a zo bet gouestlet dezhañ. En o mesk, Le Roman de Renart , unan eus ar re gentañ bet skrivet e galleg etre an XIIvet hag an XIIIvet kantved.Hervez Jakez Riou e-unan en doa-eñ skrivet o kemeret frankiz, dreist-holl, diwar Reineke Fuchs , oberenn Goethe. Ne c'heller ket ober un adaptasion eus Troioù-kamm Alanig Al Louarn avat rak goude bezañ brezhonekaet ha breizhekaet an destenn en deus savet e zoare dezhañ e-unan. Da skouer e laka al louarn da veajiñ eus ar Grenn-Amzer da vBrest er bloavezhioù 30 ha da labourat en un ti-moullañ memes. Ar souezhusañ, marteze, o vezañ ma laka Alanig al Louarn da vervel gant ar glac'har. Un diskoulm hon eus-ni labouret en ur mod-all pa oamp o skrivañ. Al labour-krouiñGouestlet hon eus 6 miz kentañ ar bloavezh 2010 da grouidigezh Alanig Al Louarn : skritur, yezh, leurennaozañ, graferezh, c'hoari, sonerezh, kanaouennoù, enrolladennoù, leurenniñ, gouleier, teknik dre-vras, gwiskamantoù-leurenn… Ouzhpenn komedianed hag izili Madarjeu ez eo tost da 20 arzour hag a zo aet pep hini d'e varregezh mare pe vare el labour (Allah's Kanañ, Denez Abernot, Pascal Cariou, Gwenole Larvol…).Ur chafot hon eus implijet evel kreizenn leurennaozañ Alanig Al Louarn, ur framm dedennus e meur a-geñver. Evel danvez hollvedel ha diamzer ar pezh-c'hoari ez a ar chafot da-heul mabden abaoe ma kustum sevel traoù, hep cheñch an disterañ. Aroueziañ a ra ar skeul sokia hag ar renkadoù sokial. C'hoari a reomp war meur a live rak meur a estaj a zo dezhañ. Pep tra a c'hoarvez tro-dro dezhañ. Servijout a ra da bep lec'h, a-bep eil e teu da vezañ gwezenn, palez, douarenn, stal ar c'higer, klud ar yer, …Degas a ra da soñj er frammoù-c'hoari foran a vez graet evit ar vugale hag a c'hell dont da vezañ, diouzh o ijin, forzh pe lec'h, diazez forzh pe istor.En ur mod e c'hellfer ober savadur anezhañ nemet ez eo unan staliet evit ur mare hag a servij evit sevel savadurioù graet evit padout, eveldomp-ni komedianed pa 'z eomp a-lec'h da lec'h d'en em staliañ evit ur mare, c'hoari ha leuskel eñvorennoù dibad d'an arvestourien.A-hed ar wech hon eus labouret en ur soñjal en nann-vrezhonegerien, er re 'zo o teskiñ hag er vrezhonegerien evel-just. Er pezh-c'hoari e kaver a-bep seurt traoù hag a c'hell lakaat an dud da heuliañ an istor. Evit ar pezh a sell ouzh an etrekomprenidigezh omp aet war-zu ur c'hoari digor, frank, ar sklaerañ posubl. Implijet hon eus arzoù ken hollvedel-all : kanaouennoù, sonerezh ha skeudennoù (skeudoù ha treuzskeudennoù). Pep tra oc'h ober an istor ha n'eo ket o tiskouez an istor.Disoc'h ar grouidigezhDeuet omp a-benn da ginnig ur grouidigezh a-vicher. Al labour a zo bet kaset e brezhoneg penn da benn. Soursiet hon eus ouzh hor pal kement hag ouzh hor c'hoantoù. Diwar ar pezh-c'hoari e vez gopret 2 deknisian ha 4 c'homedian. D'an holl hag e peplec'h e c'hell bezañ kinniget. Deuet omp a-benn da vodañ ur publik : tost da 850 arvester diwar 5 abadenn (Landerne, An Oriant, Gwipavaz, Montroulez, Landivizio) evit ur pezh-c'hoari divrud rak o kregiñ : bugale, krennarded, tud deuet ha tud koshoc'h, an holl rummadoù bodet eta. Priziet eo bet al labour gant nann-vrezhonegerien hag a oar eus ar c'hoariva, eus an danvez pe get, tud o tont eus Breizh, Pariz, Tchekia, Finland, Bro-Gembre. A-feur ma tisplegomp ar pezh-c'hoari e peurlipomp anezhañ. Labourat a reomp evel artizaned, da lavaret eo gant ar spered, an dorn hag ar galon. Bec'h d'an droiad bremañ ! Diwar hor c'houst hon eus lakaet embann ar pezh-c'hoari e stumm ul levrig.\nPezhio� war ar stern\nKROUIDIGEZH DISTRO * (HANTERENN GENTAÑ 2012) * Titl orin : Making It HomeRaglavarDa gentañ ez eus un emgav kaer eus ar raktres-mañ : hini Madarjeu gant un aozadur stummañ e brezhoneg : Blaz Bazhvalan* hag hini tud tomm ouzh ar brezhoneg hag a fell dezho mont pelloc'h gantañ. Kinniget eo bet deomp gant Kristian ar Braz en anv Blaz Bazhvalan goude p'en doa bet gwelet Alanig Al Louarn e Landerne.D'ar poent-se edo o kas ur staj war an droidigezh e brezhoneg hag ar pezh-c'hoari Making It Home, skrivet gant Gerry Mc Donnell, e oa an danvez anezhañ o vezañ troet diwar ar saozneg. P'eo unan eus palioù Blaz Bazhvalan lakaat e-pleustr da vat al labour edo Kristian ar Braz o klask war-lerc'h 2 gomedian evit ma vefe diskleriet ar pezh-c'hoari war al leurenn hag evit ar radio. Labourat a reomp evit lakaat ar c'hoariva brezhonek war-wel, setu m'omp bet entanet diouzhtu gant ar raktres ha gant gwir abeg. Klotañ 'ra gant darn brasañ eus hor c'hoantoù : lakaat an dud da zizoleiñ e brezhoneg al lennegezhioù-all, kinnig pezhioù-c'hoari kompez e pep keñver, implijout ar mediaoù…Fromet ha plijet omp bet gant danvez ha spered ar pezh-c'hoari. Marv un tad a laka e vab da zistreiñ a Londrez da Zulenn evit an iteramant. Goude an obidoù, e ranndi ar familh, en ur c'harter a brolataerien evel ma c'heller kavout e Breizh hag e lec'h all, e loc'h ur gaozadenn dic'hortoz etre ar mab nevez distro ha spered an tad nevez aet. Ar gaozeadenn ziwezhañ a fellfe da veur a hini kaout a c'hellfe bezañ, panefe ne c'hell ket ar mab klevet e dad. Gant peadra, hep peadra, gant kenavo, hep kenavo, forzh piv a bleg rak an Ankoù 'zo war e lerc'h eñvorennoù… Ar marv n'eo nemet diazez an oberenn avat hag an abeg da vont war-zu temoù a-bep seurt : an darempredoù etre un tad hag ur mab, al lec'h ganedigezh, al lec'h chom, emdroadur sell ar rummadoù ouzh ar vuhez, ar gevredigezh, an divroañ sokial, ar gwriziennoù ha betek pelec'h e c'hell an den en em zizober diouto evit dont da vezañ un den.Ur gwir genlabour a vezo kaset etre Madarjeu (o produiñ) ha Blaz Bazhvalan (o treiñ hag o seveniñ) o c'houzout eo krog mat dija pa gempennomp asambles skrid brezhonek ar pezh-c'hoari asambles abaoe un nebeut mizioù.* Blaz Bazhvalan : kreizenn stummañ e brezhoneg. Stummadurioù berr war temoù resis : kleweled, teatr, radio, troidigezh, distagadur, lennegezh, tañva d'ar brezhoneg evit micherioù 'zo (tier ar re gozh, touristelezh…). Savet evel aozadur stummañ e 2010 diwar ar gevredigezh Blaz Produktion, savet e 1998 (kleweled e bzg, dielloù pedagogel, filmoù berr)An oberourE Dulenn eo bet ganet Gerry Mc Donnell, ahont emañ o chom c'hoazh. 6 barzhaz en deus skrivet. Evit ar c'hoariva, ar radio hag an tele en deus skrivet ivez. E bezh-c'hoari, Making It Home, diwar-benn an darempredoù etre un tad hag ur mab, a zo bet diskleriet evit ar wech kentañ e 2001 er Crypt Theatre e kastell Dulenn. Ur stumm radiofonel anezhañ a oa bet diskleriet e 2008 war RTE Radio 1, gant David Kelly e roll an tad ha Mark Lambert e roll ar mab. E oberenn Whose Veins Ran Lightning, tennet diouzh buhez hag oberenn ar barzh iwerzhonad James Clarence Mangan (1803-1849) a zo bet displeget war leurenn The New Theatre e Dulenn e 2003, gant Daniel Reardon oc'h ober Mangan ha Fedelma Cullen e vuzenn. Diwar-benn Mangan en deus skrivet ul levrig c'hoarigan, The poet and the Muse (gant John Byrne eo bet savet ar sonerezh). Skrivagner eo bet evit an heuliad iwerzhonat « Fair City ». Diwar e levr Jewish Influences in Ulysses hag e heuliad unangomzoù Elegy Mud Island ma c'heller lenn enno Yuzevien a vro Iwerzhon an 19vet kantvet o komz diwar-benn o buhez e teu war-wel ez eo Gerry Mc Donnell troet outo. E levr nevesañ, Mud Island Anthology, embannet e 2009 gant Lapwing Publications, 'zo ul lodenn ouzhpenn d'ar barzhaz Elegy.Gerry Mc Donell a zo ezel eus Gild an dramaerien hag ar senarierien iwerzhonat hag eus Unvaniezh ar skrivagnerien iwerzhonat. Emañ o paouez lakaat embann gant Lapwing Publications un dastumad barzhonegoù, Ragged Star e anv. Mont e darempred : Mat Ar Jeu\nDen e karg : Bob Simon ha Yann-Edern JourdanB.P.729250Kastell-PaolPgz : 06 84 24 77 50madarjeu.bzhgmail.comLisañs niv. 2-1034307 abaoe ar 25/03/2010


Atersadenn Nicolas Gourvenec : SAWA ! – Radio Naoned\nAtersadenn Nicolas Gourvenec : SAWA !\nNicolas zo kaner Rap dindan an anv Sawa, buhezour e skolaj Diwan Liger-Atlantel hag e penn an embregerezh dilhad Penaos. Sed amañ danvez evit ma savo Marianne e boltred. Tremenet eo neuze dre studio Radio Naoned da vezan aterset !\nKristof, rann 1


Pajenn:Marigo - Buez ar Saent.djvu/335 - Wikimammenn\nPajenn:Marigo - Buez ar Saent.djvu/335\nha Santes Domitilla.\nlagat fur ha cristen madou ar bed-mâ, pebes disprigeanç n’hor be-ni quet evit-o ! Aznaout a raemp penaus enoriou ar bed ne dint nemet ambaras ; guelet a raemp ar boan a so gant ar madou, pebes labour a so evit o dastum, pebes sourci, pebes nec’h evit o c’honservi ; guelet a raemp peguer væn eo plijaduresou ar bed, ha penaus e teu ordinal var o lerc’h ar c’heuz ac an displijadur ; anaout a raemp penaus ar re a ra chànçou mad, dimiziou caër, ervez a songer, ne dint quet eürussoc’h evit a re-all Allas ! pet so eus ar remâ pere a seblant beva en o flijadur hac e prosperite, ac a zeu cousgoude bemdez da hirvoudi e secret, da scuilla daëlou c’huero ha da zeplori o maler. Ne deus a vir eürusdet, er bed-mâ memes, nemet evit ar re a laca dreist pep-tra o speret hac o c’halon er madou eternel, nemet evit ar re a brefer servich Doue da servich ar bed. Ne deus nemet evit-o ur joa bur, douç ha padus.\nAn trizecvet devez a viz Maë.\nSANT YAN SILANCIER.\nAr Sant-mâ, hanvet Silancier abalamour d’ar silanç bras en deus miret epad daou-uguent vloaz, a oa guinidic eus an Armenii. Goude maro e dad hac e vam, oc’h en em velet mæstr eus ur succession vras e reas sevel e Nicopôl un Ilis caër en enor d’an Itron Varia. Goudese en em ranfermas en e dy gant dec persorinaich devot, pere, goude beza quiteet pep-tra eveldàn, ne felle dezo songeal ive nemet en o silvidiguez.\nUr gommançamant quer parfet a rentas facil d’an Den santel-mâ ar pratiq eus an oll vertuziou. An humilite a voe e brassa vertuz ; ha dre e abstinanç hac e vortificationou e conservas bepret ur burete vras a gorf hac a speret. E fervor a oa un exempl caër\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/335&oldid=134450 »


Impalaeriezh Japan : diforc'h etre ar stummoù - Wikipedia\nImpalaeriezh Japan : diforc'h etre ar stummoù\nImpalaeriezh Japan (kemmañ)\nStumm eus an 26 Gou 2018 da 10:08\nKemm ebet er vent , 3 bloaz zo\nStumm eus an 26 Gou 2018 da 10:08 (kemmañ)\nStumm eus an 26 Gou 2018 da 10:08 (kemmañ) (dizober)\nKudennoù politikel hag ekonomikel ar bloavezhioù 1920 a awenas ul luskad milourel ha trevadennel. Impalaeriezh Japan a gemeras perzh en [[Ahel Roma-Berlin-Tokyo]] hag en em ledas war un darn eus [[Azia ar Meurvor Habask]] e-pad an [[Eil Brezel-bed]].\nNerzhioù lu Impalaeriezh Japan a oa deuet a-benn da dizhout palioù an emled trevadennel e-pad an [[Brezel Sina ha Japan (1937-1945)|Eil Brezel etre Sina ha Japan]] (1937–1945) ha [[Brezel ar Meurvor Habask (1937-1945)|Brezel ar Meurvor Habask]]. En desped da-se goude meur a goll ha goude [[Brezel URSS Japan|diskleriadur brezel an Unvaniezh soviedel]] hag [[aloubadeg Manchouria]], gant [[Bombezadennoù atomek Hiroshima ha Nagasaki]], an Impalaeriezh a godianas d'ar [[15 a viz Eost]] []. E [[Dalc'hidigezh Japan|dalc'h Stadoù-Unanet Amerika]], ur vonreizh nevez a voe savet gnatgant sikour SUA. E 1947 e oa lakaet da dalvezout, ar pezh a zegasas fin da impalaeriezh Japan. Er bloavezhioù 1950 e oa c'hoazh dalc'het Japan, mare an adsavidigezh e vez graet eus ar mare-se. Pa oa kroget Brezel Korea e oa bet tennet an holl nerzhioù lu stadunanat eus ar vro hep kudenn. Graet e vez "Stad Japan" pe "Japan" eus ar vro abaoe.\nAn impalaerien abaoe ar marevezh Meiji ha Taishō, ha nebeutoc'h er marevezh Shōwa, a vez graet anezho hervez anv ar marevezh ur wech marvet: [[Impalaer Meiji]] (Mutsuhito), [[Impalaer Taishō]] (Yoshihito), hag Impalaer Shōwa ([[Hirohito]]).\nAdtapet diwar « https://br.wikipedia.org/wiki/Dibar:MobileDiff/1800784 »


(Adkaset eus Alan IV, dug Breizh)\nZoken ma seblant "Fergant" dont diouzh ar galleg "maneg houarn", e teufe kentoc'h diouzh ar brezhoneg. Hervez Henri Hubert eo heñvel al lesanv-se ouzh an anv skosek "Fergus", ha talvezout a rafe kement ha "an hini peurgalonek". An henvrezhoneg hag ar grennvrezhoneg o doa an anv-gwan fer a dalveze kement ha "kalonek".\nKonstanza a varvas daou vloaz goude. Alan a zimezas neuze da Ermengard Anjev, merc'h kont Anjev. Ermengarde zo chomet brudet en istor Breizh abalamour d'he furnezh ha d'he deoliezh. A-drugarez dezhi, a lavarer, e voe graet lezennoù a reas kalz evit lakaat an urzh vat da ren.(Daveoù a vank)\nAdtapet diwar « https://br.wikipedia.org/w/index.php?title=Alan_IV&oldid=1837034 »\nKemmoù diwezhañ degaset d'ar bajenn-mañ d'an 26 Mae 2019, da 16:23.


Yr Hencastell - Wikipedia\nIliz Yr Hencastell.\nYr Hencastell (Oldcastle e saozneg) zo ur gêriadenn vihan e kreisteiz Kembre, e Sir Fynwy. Emañ en hanternoz da Y Fenni, e gwalarn ar gontelezh, war un hent a gas en tu all d'an harzoù etre Kembre ha Bro-Saoz betek Herefordshire (Swydd Henffordd). Betek ar XVIvet kantved e verke bevenn greisteiz kombod Ewias.\nEmañ ar stêr Menoe o redek dre ar gêriadenn.\nAdtapet diwar « https://br.wikipedia.org/w/index.php?title=Yr_Hencastell&oldid=1718365 »\nKemmoù diwezhañ degaset d'ar bajenn-mañ d'an 12 Gwe 2016, da 17:27.


Soudardezed an Israel Defense Forces - Wikipedia\nSoudardezed an Israel Defense Forces\nSoudardezed an Israel Defense Forces zo maouezed o servijout e nerzhioù lu an Israel Defense Forces (hebreek: Tsva ha-Hagana le-Yisra'el). Israel a zo e-touez an nebeud broioù ma'z eus ur c'hoñje ret kement evit ar baotred hag ar merc'hed.\nHervez an IDF, 535 soudardez a zo marvet er stourm etre 1962-2016 (ne vez ket kemeret e kont a-benn neuze ar maouezed aet da anaon e servij Israel a-raok 1962). Ar maouezed o devoa kemeret perzh e difenn Israel a-raok ma vefe eus ar vro ent-ofisiel ha kendalc'het goude 1948. E-tro 20% eus nerzhioù difenn Israeli a oa maouezed e 1948Er bloavezh 2011 e oa 33% maouezed eus an hollad soudarded ha 51% anezho o vezañ ofiserezed. Adkavet e vez anezho e rolloù disheñvel en nerzhioù douar, mor ha nij.\nE 200 e oa bet embannet ul lezenn war ar servij soudard hag ar gevatalded merc'hed ha paotred. Embannet e oa bet gant al lezenn "Ar gwir evit ar maouezed da servij en holl bostoù a zo en IDF gant ar memes gwirioù evit ar baotred." Hiziv-an deiz etre 88% ha 92% eus an holl gargoù en IDF a zo digor d'ar maouezed, e 69% eus an holl bostoù e kaver merc'hed.\nBetek 2001 ar maouezed degemeret el lu IDF a oa kaset er c'horfad maouezed, brudet dre ar berradur CHEN. Goude pemp sizhun gourdonañ diazez e c'hallent servijout evel implijiadezed burev, blenierezed, labourerezed war an armoù, infirmiourezed, labourerezed er radio, diwallerezed an nijoù, sekretourezed an ofiserien uhel, ha stummerezed.\n1 Implij er propaganda\nImplij er propaganda[kemmañ | kemmañ ar vammenn]\nUr soudardez lakaet war-raok o sikour trevourien e-pad ur gourdonadenn.\nImplijet e vez skeudenn ar soudardezed en IDF evit brudañ stourmoù Israel ha reiñ ur sell gwelloc'h eus nerzhioù lu Israel. E-leizh a fotoioù anezho a vez kavet e keleier ha lec'hiennoù ofisiel Israel. Gouarnamant ha nerzhioù lu Israel a zo chalet bras pa vez lazhet lod eus ar soudardezed pe pa vezont prizoniet gant enebourien ar vro.\nDroukskouerioù[kemmañ | kemmañ ar vammenn]\nKudennoù a zo savet dre emzalc'h lod eus soudardezed Tsahal:\nSkeudennoù damhudur lakaet war rouedadoù sokial \nSkeudennoù eus soudardezed o poziñ gant prizonidi palestinian \n1956 soudardezed er Sinai\nSoudardezed an IDF\nDanvez soudardezed o c'hourdoniñ\nSoudardezed o tiwall an harzoù\nSoudardez gourdonerez gant ur vindrailherez ponner\nGourdonadeg e 2006 ar soudarded a zo oc'h adkargañ ur vindrailherez ponner M2 Browing\nOfiserezed e-pad ur gourdonadenn\nGourdonadenn d'ar stourm kêrel\nGourdonerezed an tankoù\nUn ezel eus an unvez kemmesk Caracal Battalion armet gant ur CTAR-21 dafaret gant ur Meprolight 21 reflex sight.\nAdtapet diwar « https://br.wikipedia.org/w/index.php?title=Soudardezed_an_Israel_Defense_Forces&oldid=1804432 »\nKemmoù diwezhañ degaset d'ar bajenn-mañ d'an 31 Eos 2018, da 15:51.


Pajenn:Morvan - Buez ar Zent, 1894.djvu/783 - Wikimammenn\nPajenn:Morvan - Buez ar Zent, 1894.djvu/783\nvar ribl ar ster enn eur zifenn ouz houma, euz a berz Doue, en em astenn mui var ann douarou divar dro. Ar ster a zentaz, hag hiviziken ann dud divar ar meaz ne oue mui goloet ho douarou gant ann dour beuz.\nAr brud euz ar miraklou-ze a rea da eur maread tud dont da gaout ar Zant evit klask ar iec’hed, pe evit reseo diganthan eun ali mad bennag, pe erfin evit he bedi da lakaat ar peoc’h entrezho. Euz ann niver-ma e oue daou vreur ha ne c’hellent ket en em glevet divar benn eul lenn o doa bet enn heritach digant ho zud. Peb hini anezho a lavare e renke al lenn-ze beza d’ezhan. Dija oant prest d’en em ganna paz eaz Gregor da dremen ann noz var bord al lenn. A benn ar mintin, houma a ioa dizec’het-holl ; ne jome mui eur banne dour ennhi, hag o velet ar burzud-se ann daou vreur en em unanaz var ann heur.\nEnn he glenved diveza, ar zant-ma a c’houlennaz ped paian a ioa c’hoaz e Neosezaree. « — Seitek, » a respountaz unan bennag. « — Doue ra vezo meulet ! eme C’hregor neuze ; ne oa just nemed seitek kristen pa ouenn hanvet da eskop. » Var gement-se e pedaz ann Aotrou Doue da skleraat sperejou ar seitek paian a jome c’hoaz, ha goudeze e varvaz e peoc’h er bloaz 270, oajet a zek vloaz ha tri-ugent.\nNeosezaree a ioa eur gear vraz, ha goulskoude sant Gregor a c’hounezaz d’ar feiz, epad ma oue eskop, holl baianed ar gear-ze nemed seitek. Pebez joa ha pebez fizians ne dle ket da gaout enn heur ar maro eur mestr hag en deuz evelse gounezet da Zoue ann holl eneou a ioa enn he garg ! Pebez joa ha pebez fizians ne dle ket da gaout ive var ho zremenvan eunn tad hag eur vamm hag o deuz kelennet ato ho bugale hag ho zervicherien hervez Doue, ha great d’ezho heul bepred hent ar zilvidigez pe ho digaset adarre var ann hent-se mar d-int bet avechou faziet divarnhan !\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/783&oldid=138026 »


Komzet e: Izelvroioù\nFrizeg ar c'hornôg, anvet ivez frizeg hepmuiken (Frysk), zo ur yezh c'hermanek eus skourr ar yezhoù frizek a gomzer e proviñs Friz en Izelvroioù. Gant an anv frizeg ar c'hornôg e reer evit diforc’hañ ar yezh-mañ diouzh ar yezhoù kar a gaozeer en Alamagn : frizeg ar reter ha frizeg an hanternoz. En Izelvroioù avat e reer peurvuiañ gant frizeg hepken (Frysk e frizeg ha Fries e nederlandeg). An anv West-Fries a dalvez, e nederlandeg, d’ober meneg eus rannyezhoù izelfrankek komzet en hanternoz Holland. Gant un anv all e ra ar yezhoniourien ivez evit frizeg ar c'hornôg : Westlauwers-Fries pe Westerlauwersk Frysk, da lavarout eo « frizeg er c'hornôg d’al Lauwers », diwar anv ar stêr Lauwers a zisparti proviñsoù Friz ha Groningen.\nAdtapet diwar « https://br.wikipedia.org/w/index.php?title=Frizeg_ar_c%27hornôg&oldid=1638306 »\nKemmoù diwezhañ degaset d'ar bajenn-mañ d'an 16 Ebr 2015, da 13:20.


Bro-Skos : un diouer a gelenner gouezeleg e Acharacle\nE su an Highlands emañ kêr Acharacle (« Ath-Tharracail » e gouezeleg Bro-Skos) hag en Acharacle e vez komzet gouezeleg er skol kentañ derez. Siwazh, n’eus ket mui a gelenner gouezeleg e skol ar gumun : aet eo kuit ur skolaerez hag an div all a zo e toug. Ha gouezeleger an tri c’hard eus ar skolidi !\nEvit sachañ evezh gouezeleger, ez eus bet graet ur video :\nMod-se e klask ar gumun kavout ur c’helenner nevez. Embannet eo bet kemennoù berr dija, en aner.\nMont a ra war-gresk niver a vugale skoliataet e gouezeleg e Bro-Skos, dreist-holl en Highlands hag en Inizi, met un diouer mantrus a gelenner a zo.


mogerioù - Wikeriadur\n1.2 Furm anv-kadarn\nSavet diwar an anv-kadarn moger hag an dibenn-ger -ioù\nFurm lies an anv-kadarn moger\nAr mogeriou a grene, ar guer a stracle, ar gouent oll a heje evel pa vije cren douar ; [...] — (Feiz ha Breiz niv. 337, 1871, p. 491a.)\nHag eñ azezañ war ur skabell goad a yoa e-kichen ar prenestr ha da sellet ouzh ar mogerioù kouezhet, ouzh an tiez distoet, ouzh an iliz diskaret nemet ar pignon tro ouzh ar sav-heol. — (Lan Inizan, Emgann Kergidu 1, Brest, 1877, eil emb. Al Liamm 1977, p. 47.)\n[...] ; ar spern, an drez, an iliav a bigne a bep tu a-hed ar mogerioù betek an toennoù, [...]. — (Fañch an Uhel, Kontadennoù ar Bobl/2, Al Liamm, 1985, p. 40.)\n[...], ha mont a rae, eus an eil tu d'an hent d'egile, da c'houlenn ouz mogeriou an tiez pelec'h edo e wele. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 19.)\n— [...]. Dre an nor digor e welent mogerioù ar porzh en tu all d'an aber [...]. — (Ronan Huon, AR GWENNILI-MOR, Al Liamm niv. 77, Du-Kerzu 1959, p. 407.)\nAr mogeriou-ze na zehint biken o veza ma'z int bet greet gand trêz-ôt. — (Jules Gros, Le trésor du breton parlé Première Partie, 1966, p. 209.)\nKloc'h an iliz-veur, a-zioc'h va fenn, a roe an eur, hag ar c'havaned a vage cholori ar mil gurun, o kildreiñ en-dro d'ar mogerioù kozh. — (Youenn Drezen, An dour en-dro d'an inizi, Al Liamm, 1972, p. 15.)\nUr bagad paotred vihan a c'hoarie bazh-dotu en ur prad nepell diouzh mogerioù diavaez ar gouent. — (Langleiz, Romant ar Roue Arzhur/levrenn I : Marzhin, Al Liamm, 1975, p. 28.)\nA-dreñv ar stal e oa ur penn da renkañ an traoù, prenestr ebet warnañ, a-hed e vogerioù estajerennoù a bep seurt, [...]. — (Pêr Denez, Glas evel daoulagad c'hlas na oant ket ma re, Al Liamm, 1979, p. 23.)\nkrediñ e tivero mel eus ar mogerioù : krediñ e c'heller dont a-benn hep labourat an disterañ\ngalleg : murs (fr)\nAdtapet diwar « https://br.wiktionary.org/w/index.php?title=mogerioù&oldid=290596 »\nFurmoù anvioù-kadarn brezhonek\nKemmoù diwezhañ degaset d'ar bajenn-mañ d'an 29 Du 2019, da 10:31.


Purmerend (distagañ :) a zo ur gumun hag ur gêr e proviñs Noord-Holland en Izelvroioù. 24,56 km2 eo gorread Purmerend (douar : 23,74 km2, dour : 0,82 km2). D'an 31 a viz Mae 2009 e oa 78 846 annezad enni. Tro-dro da bPurmerend ez eus polderioù evel hini Purmer, Beemster ha hini Wormer. Dont a reas Purmerend da vezañ kreiz kenwerzh ar rannvro, daout ma keskas goustad he foblañs. Er bloavezhioù 1960 e krogas ar boblañs da greskiñ, eus 10 000 den betek ouzhpenn 70 000. Kreskiñ a reas ivez an niver a diez, da lojañ tud a labour en Amsterdam. Kenderc'hel a ra ar c'hresk hiziv an deiz. An distrigoù da-heul a ya d'ober kumun Purmerend : Centrum ('het stadje'), Zuiderpolder, Overwhere-Noord, Overwhere-Zuid, De Gors, De Gors-Zuid, De Gors-Noord, West, Purmer-Zuid, Purmer-Noord, Wheermolen, Weidevenne, Baanstee-West, Baanstee-Oost, Baanstee-Noord, De Koog, Molenkoog ha Hazepolder. E kumun Purmerend emañ ivez Purmerbuurt hag ul lodenn eus Purmer (Purmer a zo rannet etre Edam-Volendam ha Waterland).\nKrugell oadoù Purmerend (01/01/2008)\n4 Bet ganet e Purmerend\nPurmerend a voe savet diwar ar gêriadenn pesketaerien anvet Purmer, hag a zo etre teir lenn : Purmermeer, Beemstermeer ha Wormermeer. Purmerend a voe savet gant ur bankour pinvidik eus Amsterdam, Willem Eggert e anv. E 1410 e voe aotreet da sevel e gastell dezhañ, Slot Purmersteijn e anv, gant ar c'hont Willem VI Holland. Chanter sevel ar c'hastell a voe echu e 1413 ha distrujet e voe e 1741. E 1434 e voe roet gwirioù-kêr da bPurmerend. D'an 21 a viz Ebrel 1484 e voe roet “marktrechten”, da lavaret eo gwir da aozañ daou varc'had ar bloaz (“jaarmarkten”) hag ur marc'had sizhuniek (“weekmarkt”) gant ar c'hont Jan van Egmond. Ar pezh a dalveze e c'helle gwerzherien diavaez Purmerend kinnig o marc'hadourezh er marc'had. A-raok 1484 e veze aotreet gwerzhañ boued da boblañs Purmerend nemetken.\nPurmerend e 1674\nE 1500 e oa kresket Purmerend da vat, evel ma c'haller gwelout war gartennoù savet d'ar mare-se. Pa voe dizouret Beemstermeer e 1612 ha Purmermeer e 1622 e voe kollet kalz lec'hioù pesketa. Met pinvidik e oa an tachennoù gounezet war an dour, neuze e reas berzh Purmerend en-dro, hag ar brzh-se a oa diazezet war al labour-douar. D'ar 14 a viz Mae 1940 e voe aloubet Purmerend gant ar Wehrmacht, ha dieubet e voe d'an 9 a viz Mae 1945 gant arme Kanada. E 2003 e voe lakaet Purmerend da gKermisstad van Nederland. (kêr foar an Izelvroioù) e 2003. Ouzhpenn ar foar ez eo brudet Purmerend peogwir e vez aozet enni ur marc'had chatal (deñved ha saout dreist-holl) anvet. Difennet e voe pa voe kleñvedoù-red e-touez al loened (1995 – 2001) hag aotreet en-dro e miz Genver 2002.\nSkeudenn eus Purmerend tapet eus ul loarell\nPurmerend a zo lec'hiet en un tiriad gleborek anvet Waterland. Pa grogas an dud da labourat an douar e oa taouarc'h anezhañ dreist-holl, hag e touljont fardelloù kenstur an eil egile da zizourañ an douar. Met kregiñ a reas an douar da sankañ en dour, neuze e voe dalc'hmat an dud o stourm ouzh an dour, ha tost dibosupl e voe kenderc'hel da labourat an douar. Ar pezh a dalveze ivez e oa ret sevel kement savadur raktreset war douaroù artifisiel pe war dorgennoù.\nKirri-boutin Purmerend a gas da Amsterdam, hag un tren a zo da vont di ivez, dre Zaandam.\nTri zi-gar a zo e Purmerend : Purmerend Weidevenne, Purmerend ha Purmer Overwhere. "Tramplein" eo anv ti-gar kirri-boutin Purmerend.\nE kuzul-kêr Purmerend ez eus 35 dileuriad :\nD66 || Dileuridi:\nBet ganet e PurmerendAozañ\nJan Stuyt (1868), arkitektour\nPieter Oud (1886), ministr an argant ha maer Rotterdam\nJacobus Oud (1890), arkitektour\nMart Stam (1899), arkitektour, kêraozer, dizagnour kadorioù\nHans Klok (1969), strobineller\nVincent van der Voort (1975), c'hoarier biroù\nJihlava, Republik Tchek.\nLec'hienn ofisiel Purmerend\n↑ 2,0 ha2,1 http://www.waterlandziekenhuis.nl/frames.html?readform&page=http://www.waterlandziekenhuis.nl/paginas/4CC61895197C4C43C1256F6D002E9636\n↑ 4,0 ha4,1 http://www.purmerend.nl/eCache/INT/102.html\n↑ Museum of Purmerend -\n↑ Lec'hienn ofisiel Purmerend - \n↑ Lec'hienn ofisiel Jihlava - \n↑ blog ofisiel Leen Verbeek (maer Purmerend) - \nAdtapet diwar « https://br.wikipedia.org/w/index.php?title=Purmerend&oldid=1855648 »


Istor ar Sinema - Wikipedia\nSavet eo ar pennad-mañ diwar labour bet graet gant skolidi.\nSikourit da wellaat an danvez, mar plij ganeoc'h.\nSimbol Hollywood, kêr-benn ar sinema.\nAr sinema, lesanvet ar seizhvet arz diwar tro-lavar ar buruteller Riciotto Canudo, a zo un arz hag a denn d'ar gweled, deuet da vezañ gant ar bloavezhioù unan eus diduamantoù prizietañ ar bed. Ar gêr "sinema" a zo berradenn ar gêr galleg "cinématographe", an anv bet roet gant Léon Bouly d'al luc'hvanner ijinet gantañ e 1892. Dont a ra ar ger-se d'eus an anvioù gresian κίνημα / kínēma hag a dalv "fiñvadenn" ha γράφειν / gráphein hag a dalv "skrivañ".\n1 Ragistor ar Sinema\n2 Diwanadur ar Seizhvet Arz\n3 Ar raksinema\n4 Ar fiñvskeudennaouer : pennvad ar sinema\n5 Deus ar sinema mut d'ar sinema dassonus\n6 Donedigezh al liv, un trefu\n7 Ar sinema hiziv an deiz\nRagistor ar Sinema[kemmañ | kemmañ ar vammenn]\nUn abadenn c'hoariva dre skeud e Indonezia\nN'eus ket bet kaoz eus an arz sinema a-raok an XXvet kantved, met, kavet e vez c'hoazh hiziv an deiz roudoù o tiskouez en deus a-viskoazh klasket mab-den da riellañ red an amzer. Da skouer, kavet e vez c'hoazh livadurioù eus ar ragistor war vogerioù ar mougevioù. Implijet e veze d'ar mare-se glaou koad pe livaj plant gant mab-den a-benn skeudenniñ ar chaseal, pe c'hoazh buhez al loened. An Ejiptianed, a gonte o istorioù war papyrus pe ivez war vogerioù. Ur skiant ampart deus al leurenniñ o doa dija, ha tennañ a raent gounit d'eus ar varregezh-se evit kontañ buhez ur roue, ar marv, pe c'hoazh ar vuhez pemdeziek.\nDaou doare all da kontañ istorioù a zo deuet war-wel d'ar c'houde : ar rolerioù danevell hag ar c'hoariva dre skeud. Ur roler danevell a oa un dresadenn meur livet war baper pe war seiz hag a veze diruilhet ha diskouezet neuze d'an arvesterien. An dresadenn a veze alies ambrouget gant ur c'honter, pe a-wechoù gant sonerien. Gant ar rolerioù danevell e veze adkavet div elfenn pouezusañ ar fiñvskeudennerezh : ar gweled hag ar c'hleved. A-drugarez d'an div elfenn-se e veze kontet gant ar rolerioù danevell, an istorioù d'un doare gwirvoudel a-walc'h, ar pezh a blije kalz d'an dud. Unan eus an doareoù all da gontañ istorioù, a oa ar c'hoariva dre skeud. Ar c'hoariva dre skeud a zo un arz kozh-tre hag a oa implijet e holl vroioù ar bed. Margodennoù a veze fiñvet a-dreñv ur skramm treuzwelus, a-benn leurenniñ un istor. An arvesterien a wele neuze, skeudoù ar margodennoù o fiñval. E lec'hioù 'zo ar bed, e vez c'hoazh d'eus an arz-se hiziv an deiz.\nDiwanadur ar Seizhvet Arz[kemmañ | kemmañ ar vammenn]\nAr sinema a zo ganet a-dammigoù e kreiz an XIXvet kantved, gant diorroadur al luc'hskeudennerezh. N'ez eus ket un deiziad resis da c'h/"ganedigezh ar sinema" dre ma z'eo kentoc'h ar seizhvet arz frouezh meur a vloavezh a arnoderezh, ha n'eo ket un "ijinadenn". N'ez eus ket tu kennebeut dereiñ "ijinadenn" ar sinema d'un den nemetken, met memestra, tu 'zo lavaret ez eo ar breudeur Lumière hag a zo bet "ijinadourien" pennañ an arz-se. krouet o deus, e 1895, ar fiñvskeudennaouer. Daoust da-se, a-raok 1895, tud all o deus bet ur perzh bras e "ijinadenn" ar sinema :\nAbaoe ar mare-se ar sinema a zo en em endroet kalz a-drugarez d'an araokadennoù teknologel, da guriusted arzel an dud ha dreist-holl d'ar c'hoant ganto da vont bepred war raok. Merzhet e vez memestra tri frantad bras o peuliata istor ar sinema : ar raksinema, prantad ar sinema mut ha donedigezh al liv.\nAr raksinema[kemmañ | kemmañ ar vammenn]\nAn dermenn "raksinema" a zo bet ijinet gant an istorourien, evit anviñ stummoù kentañ ar sinema.\nLouis Aimée Augustin Le Prince a zo hep douetañs, an den kentañ hag en deus krouet ur skeudenn fiñvus. Ijinet en deus ur c'hamera gant seizh ferenn, met ar c'hamera-se n'he deus ket graet kalz a berzh dre ma tape pep ferenn ar skeudenn gant un ankl disheñvel eget an hini diaraog. Met, un nebeud amzer goude e krouas ur c'hamera all, gant ar wech-mañ ur ferenn nemetken. Gant ar c'hamera-se e sevenas e 1888, Roundhay Garden Scene, film kentañ ar bed. Koulskoude, ez eas da get Louis Aimé Augustin Le Prince e 1890, hag istor ar sinema en em skrivas heptañ.\nAn daouzek skeudenn\nRentañ ar zoopraksiskop\nEvit digompoziñ ur fiñvadenn, war-lerc'h ur gaozeadenn war dizh ur marc'h o redek e ziwanas ur mennozh e penn Eadweard MuyBridge. E 1879, e lakaas e plas un taol-arnod : lakaat a reas daouzek luc'hskeudenner a-hed red-hent ar park Palto Alto. Pep luc'hskeudenner a tape dre ardivink ur skeudenn pa tremene ur marc'h. Gant an taol-arnod 'mañ eo deuet a-benn da gaout ur fiñvadenn digompozet e meur a skeudenn. Krouiñ a reas neuze ar zoopraksiskop hag a zo ur mekanik gouest da adkompoziñ ar fiñvadenn. Un nebeud a vloavezhioù war-lerc'h, e 1882, Étienne-Jules Marey a simplas sistem Edweard Muybridge en ur grouiñ ar fusul tennañ-poltriji, ha gwelaat a reas anezhañ c'hwec'h bloavezh war-lerc'h, dindan an anv kronofotograf.\nAr sinema a ro neuze ur bern a vennozhioù d'ar glaskourien. Merzhet e vez neuze, e 1891, ar c'hinetoskop krouet gant William K.L Dickson, hag a oa d'ar mare-se o labourat evit Thomas Edison. Gant ar c'hinetoskop ne veze ket luc'hvannet ar filmoù met ret e oa sellet enno. Ar sistem a implije follennoù seluloid hag a veze rodellet tro-dro d'ur ruilhenn, evit gwellaat kalite ar skeudenn. Ar filmoù veze sevenet gant ar c'hinetoskop a veze filmet er Black Maria gant Dickson. Komz a rae ar filmoù-se d'eus ar vuhez pemdeziek da skouer evel ar filmoù Fred Ott's Sneeze, Carmencita, ha Boxing Cats. Siwazh, ne bade ar filmoù-se un nebeud a eilennoù nemetken.\nDa c'houde, d'an 12 a viz c'hwevrer 1892, Léon Bouly a zisammas ur breved anvet "luc'hskeudennaour Bouly". E 1892, MuyBridge a lakaas e plas meur a abadenn sinema paeüs, e Diskouezadeg Hollvedel Chicago. A-benn seveniñ an abadennoù-se, e implijas MuyBridge e zoopraksiskop. An abadenn 'mañ a zo bet ar c'hentañ abadenn paeüs e istor ar sinema. Ar memes bloavezh e kinnigas ivez Edison e ginetoskop e Diskouezadeg Hollvedel Chicago, met ivez e Europa e lec'h en deus graet ar c'hamera-se berzh bras. Met ur bern a glaskourien all a glaskas da wellaat kamera Edison, ha dre ma n'en deus Edison disammet breved ebet evit e c'hamera e deuio a-benn d'en ober Eugène Lauste gant e eidolosckop pe c'hoazh ar breudeur Lumière. Ne raio ket an daou vreur ar memes fazi ha Edison, disammañ a reont ur breved evit o fiñskeudennaouer d' an 13 a viz c'hwevrer 1895. Fiñvskeudennaouer an daou vreur a zo deuet neuze da vezañ ijinadenn pennañ istor ar sinema, dre ma en deus anavezet luc'hvanner ur pennvad spontus.\nRoudhay Garden Scene eo film kentañ ar bed.\nAr fiñvskeudennaouer : pennvad ar sinema[kemmañ | kemmañ ar vammenn]\nAuguste ha Louis Lumière, gwelet e Bro-C'hall evel krouerien ar sinema.\nGoude bezañ bet sevenet meur a filmoù e 1894, ha goude un nebeud a luc'hvannerezhioù prevez aozet e 1895, ar breudeur Lumière, Louis hag Auguste, a zivizas da aozañ d'an 28 a viz kerzu, e Saloñs Indian ar C'hafe Bras e Pariz, ul luc'hvannerezh boutin paeüs. Diskouez a reont neuze d'an dud ar filmoù : L'arroseur arrosé, Le Repas de bébé hag ar film La sortie de l'usine Lumière à Lyon. An devezh kentañ, ne vo sellet ar luc'hvannerezh-se gant seizh ha tregont den nemetken, deuet da priziañ filmoù-berr an daou vreur. Ar fiñskeudennaouer a deu da vezañ brudet, neuze Thomas Edison a zivizas da adprenañ ijinadenn Armat ha Jenkins, ar fañtoskop, hag a vo adanvet gantañ ar vitaskop. Ar vitaskop a zo ul luc'hvanner hag a c'helle luc'havannañ filmoù evit muioc'h a dud dre ma oa ar wech 'mañ tu da luc'hvanniñ ar filmoù; ar pezh na oa ket tu ober gant ar c'hinetoskop. Met siwazh evit Thomas Edison, ne anavezas ket ar vitaskop ar pennvad gortozet gantañ. Fiñvskeudennaouer ar breudeur Lumière a dibaseas an holl ijinadennoù all war marc'had ar luc'hvannerezh fiñvskeudennoù.\nSkritell Henri Brispot, oc'h ober bruderezh da fiñvskeudennaouer ar breudeur Lumière.\nE Bro-C'hall eo neuze d' an 28 a viz kerzu 1895 a zo gwelet evel deiziad "ganedigezh ar sinema". Met e Amerika, eo memestra da Thomas Edison hag a zo gwelet evel "krouer ar sinema". Diskleriañ a reas neuze, n'en doa ket disammet ur breved etrevroadel evit e ginetoskop, ha lavaret a reas e oa bet ijinet gant ar breudeur Lumière ar fiñvskeudennaouer a-drugarez d'e ijinadenn dezhañ. Koulskoude, ar fiñskeudennaouer a zo brudet er bed a-bezh. Ar breudeur a gasas ur bern a dud er bed evel da skouer Gabriel Veyre, evit mont da filmañ ar broioù all evit gallout kinnig ur bern a filmoù disheñvel-tre. Komzet e vo neuze d'eus ar c'hentañ teufilmoù.\nDa heul pennvad ar fiñskeudennaouer, ur bern a salioù sinema a ziwan e-pep-lec'h en Europa : d'ar 25 a viz geñver 1896 ar sal kentañ a zigor e dorioù e Lyon, d'ar c'houde e Londrez, e Bourdel, e Brusel pe c'hoazh e Berlin d'an 30 a viz ebrel 1896. Ar vrud-se a deu da vezañ bedel, met koulskoude en Amerika, un den implijet gant ar breudeur Lumière a vez arestet o filmañ ur brezel bouloù erc'h, war zigarez n'en doa ket ar gwirioù evit en ober. Ne c'helle ket ken neuze digas e Europa ar pezh en doa filmet.\nDek bloaz war lerc'h donedigezh ar breudeur Lumière e bed ar sinema un den all a zo deuet da vezañ brudet e bed ar sinema : Charles Pathé. Divizout a reas da filmañ teulfilmoù e-giz reoù ar breudeur Lumière, met dre guzh. Deus e du, Georges Méliès a deu da vezañ an hini kentañ o lakaat efedoù ispisial er filmoù a-drugarez da deknikoù al luc'hskeudennerezh, da skouer, e -barzh ar film Le Voyage dans la Lune sevenet e 1902. Alies eo bet enebet neuze sinema ar breudeur Lumière da hini Méliès, dre ma oa sinema an daou vreur ur sinema gwirvoudel e-keñver hini méliès hag a oa kentoc'h faltaziek. E-keit-se, an hir-film kentañ, The Story of the Kelly Gang a zo sevenet e Aostralia, e 1906 gant Charles Tait.\nDeus ar sinema mut d'ar sinema dassonus[kemmañ | kemmañ ar vammenn]\nUnan eus skeudennoù ar film Modern Times bet sevenet gant Charlie Chaplin e 1927.\nA-raok bezañ dassonus ar sinema mut en deus anavezet un nebeud a vloavezhioù gloar dre ma oa ar sinema mut farsus, ar pezh a blije kalz d'an dud. Da skouer, evel filmoù Charlie Chaplin, an hini brudetañ hag an hini gwellañ hervez tud 'zoModern Times. En ur sellet ouzh filmoù farsus, e oa un doare evito da laouenaat o vuhez,\nTaolioù-arnod filmoù dassonus a zo bet graet adalek 1889 gant Thomas Edison, met ar son hag ar skeudenn na oa ket asambles, ne oant ket kenamzeriet mat. E-mod all, Émile Reynaud a zo deuet a-benn da lakaat e pleustr ur sistem e lec'h ma oa kenamzeriet mat ar son hag ar skeudenn, e 1894. E 1900, eo bet aozet luc'hvannerezh boutin ur film dassonus, met n'he deus ket graet al luc'hvannerezh-se kalz a berzh. Klasket eo bet neuze da gavout diskoulmoù evit digareziñ mank ar son : ar filmoù a veze alies ambrouget gant sonerezh c'hoariet er sal, pe c'hoazh gant komedianed o c'hoari an eskemmoù pe c'hoazh o addisplegañ ar pezh a c'hoarveze er film.\nSkritell ar film Le Chanteur de jazz bet sevenet e 1927 gant Alan Crosland, ha gwelet evel ar c'hentañ film mouezhiek.\nTamm-ha-tamm eo bet klasket da wellaat an teknikoù hag ar sistemoù implijet evit ma teufe da vezañ ar sinema dassonus, met ret eo bet memestra gortoz un nebeud a amzer evit ma vefe dassonus penn-da-benn. Met e 1923, e New-York eo bet luc'hvannet evit ar wech kentañ, ur film kentañ dassonus d'ar publik. Komzet e vez neuze d'eus "filmoù mouezhiek", pe c'hoazh eus "talkies"; un dro-lavar gwashaus amerikan evit diskouez e oa ar c'hentañ filmoù mouezhiek, amparfal ha rustenn. Met adalek 1932, e teu ar son da vezañ un teknik kendrec'hus e bed ar sinema. Ur sistem a c'hell neuze enrollañ ar son dispartiet eus ar skeudenn. Ha da c'houde veze kenamzeriet anezho. Ar film Don Juan, sevenet e 1926 gant Alan Crosland, a zo ar c'hentañ film dassonus brudet met daoust da-se, ar film Le Chanteur de jazz bet sevenet e 1927 gant Alan Crosland ivez a zo gwelet evel ar c'hentañ film mouezhiek. Ar sinema dassonus en deus digaset displetoù evit tud 'zo. Da skouer, an aktour John Gilbert en deus ranket paouez c'hoari dre ma ne oa ket brav e vouzeh, mannous e oa. Filmourien 'zo o deus nac'het implijout ar son. Kenvevañ a reas neuze ar sinema mut gant ar sinema dassonus e-pad un nebeud a amzer. Ar film Sous les toits de Paris sevenet gant René Clair e 1931 a zo ur skouer mat d'ar genvevadenn-se. Mut da dassonus e oa war ar memes tro. Arvestoù 'zo n'ez eus son ebet dre ma z'eo ret bell an aktourien pe a-dreñv ur prenestr hag arvestoù all a zo dassonus. Met memestra e kemeras ar sinema dassonus perzh e diskar ar sinema mut penn-da benn, hag a kemeras e blas buan a-walac'h.\nAr gudenn pennañ hag a savas er sinema dassonus ez eo liested ar yezhoù. Er Stadoù-Unanet e veze chalet an dud dre ma kredent ne vefe ket ken tu d'o film bezañ komprenet er broioù nann-saozneger. Met kavet eo bet diskoulmoù d'ar gudenn-se : adgraet e veze ar memes film meur a wech, e meur a yezh disheñvel ha gant aktourien disheñvel hervez ar yezh implijet. Merzhet e vez memestra un nebeud a disheñvelderioù evit filmoù'zo. Da skouer Laurel ha Hardy, a rae o unan o filmoù e meur a yezh disheñvel.\nDonedigezh al liv, un trefu[kemmañ | kemmañ ar vammenn]\nPauvre Pierrot bet sevenet gant Émile Reynaud e 1871.\nDonedigezh al liv er sinema en deus bet un efed disheñvel diouzh ar son. Ar son en deus atahinet diskar ar sinema mut, met donedigezh al liv n'en deus ket diskaret ar filmoù e du ha gwenn. Ar c'hentañ hir-film e liv bet graet a zo Becky Sharp bet sevenet gant Rouben Mamoulian e 1935. An teknik bet implijet evit ober ar film-se a zo teknik an "Technicolor trichrome". Koulskoude, ret eo bet gortoz memestra betek 1960, evit ma teufe al liv boutin e bed ar sinema. Met filmoù memestra a vez c'hoazh sevenet e du ha gwenn evel Raging Bull bet sevenet gant Martin Scorsese e 1980 pe c'hoazhRusty James, ur film bet sevenet e 1983 gant Francis Ford Coppola.\nÉmile Reynaud hag e c'hoariva ar gweled e 1892.\nE-giz evit ar son, meur a diskoulm a oa bet kavet evit digareziñ mank al liv. A-raok ar bloavezhioù 1900, e-pad diwan ar sinema, Émile Reynaud en deus sevenet ar pezh a zo anvet " c'hoariva ar gweled". Gant e c'hoariva ar gweled e kinnigas dija adalek 1892 un dresadenn-bev e liv. Goude spurmant ar sistemoù fiñvskeudennaouiñ, George Méliès en deus lakaet da livachañ dre zorn e film Le Manoir du diable e 1897. D'ar mare-se bez e oa memestra meur a deknik livachañ.\nHenri Fourel, o labourat en uzinoù livachañ Pathé, a zivizas da zisammañ ur breved d'an 22 a viz here 1906 evit ur mekanik livachañ bet ijinet gantañ. Gwellaat a ra neuze ar sistem, hag ur breved all a vez disammet gantañ d'an 19 a viz eost 1908. Met e 1911, ur sistem all a zo ijinet gant Charles Urban, ur saoz. E sistem livachañ a zo anvet ar "Kinémacolor". Met ijinadennoù all a deuas da heul ar "Kinémacolor" evel, ar "Chronochrome", an "Technicolor" pe c'hoazh an "Eastmancolor". Koulskoude, ret eo bet gortoz un nebeud a bloavezhioù memestra evit ma vefe implijet al liv gant an holl filmourien. E Bro-C'hall e sevenas Jacques Tati, ar film Jour de fête e 1949 hag a zo war ar memes tro ur film e du ha gwenn ha ur film e liv. Ar filmour n'en deus ket gallet seveniñ hollad e film e liv dre ma ne oa ket tu gant ar gevredigezh Thomson-Houston, da dennañ ur bern a gopiennoù liv. Ret e vo gortoz neuze ar bloavezhioù 1990 evit ma vefe luc'hvannet a-benn ar fin, ar film e liv penn-da-benn, a-drugarez da labour Sophie Tatischeff, merc'h ar filmour.\nAr sinema hiziv an deiz[kemmañ | kemmañ ar vammenn]\nSkritell ar film Avatar, ur film e 3D bet sevenet gant James Cameron e 2009.\nAr sinema a zo hiziv an deiz gwelet kentoc'h evel un dudi, eget evel un arz. Met memestra ret eo gouzout ez eo da gentañ ar sinema, un arz. Ar sinema a zo frouezh meur a vloavezh labour hag a enaouidigezh. Met, re eo anzav, ez eo deuet da vezañ gant ar bloavezhioù ar sinema unan eus diduamantoù prizietañ ar bed. Hiziv an deiz, e vez sellet kalz a filmoù gant an dud. Etre mont d'ar sinema, prenañ DVDoù, pe c'hoazh sellet filmoù war an urzhiataer e streaming, choaz 'zo. Met ar gudenn pennañ hag a vez kejet hiziz an deiz gant ar sinema, a zo ar pellgargañ. Abalamour d'ar pellgargañ e koll ar sinema ur bern a arc'hant, hag ar seizhvet arz a zo gwasket gant-se.\nA-drugarez d'an araokadennoù teknologel, ez a bepred war-raok ar sinema e-keñver an teknikoù implijet. Da skouer, ur seurt sinema zo o ziwanañ, ar sinema e 3D. Daoust ma 'z eo ganet teknik an 3D war-dro ar bloavezhioù 1950, ar mare 'mañ e ra ar seurt sinema-se kalz a berzh. Ur seurt "sinema bevet" eo, peogwir pa vez sellet filmoù e 3D gant an arvesterien, eo e-giz ma "vevfent" ar filmoù. Ar filmoù e 3D a zo dreist-holl filmoù birvilh evit ar vugale. E 2009, ez eo aet 'maez ar film Avatar, ur film e 3D bet sevenet gant James Cameron. Ar film-se en deus graet kalz a berzh, dre ma z'eo teknik an 3D "nevez" e bed ar sinema.\nFilmoù all e 3D\nCreature from the black lagoon, 1954.\nThe Bubble, 1972.\nLe Crime était presque parfait, 1954\nLes Aventures de Shark Boy et Lava Girl, 2004.\nHannah Montana, le concert événement en 3-D, 2008.\nVoyage au centre de la Terre , 2008.\nVolt, star malgré lui, 2008.\nFly Me to the Moon, 2008.\nMonstres contre aliens, 2009.\nL'age de glace 3, 2009.\nAdtapet diwar « https://br.wikipedia.org/w/index.php?title=Istor_ar_Sinema&oldid=1965694 »


Inis Eoghain - Wikipedia\nInis Eoghain en Iwerzhon (e ruz)\nLedenez Inis Eoghain (Inishowen e saozneg)\nInis Eoghain (Inishowen e saozneg) zo ul ledenez e hanternoz Iwerzhon, e kontelezh Dún na nGall. Brasañ ledenez Iwerzhon eo. Er beg pellañ anezhi emañ Cionn Mhálanna, beg-douar norshañ ar vro. El ledenez e kaver ivez tevennoù traezh bras hag er c'hreisteiz emañ kreñvlec'h Grianán Áiligh, ur savadur mein bras eus ar VIvet kantved.\nUl ledenez 884 km² he gorread eo Inis Eoghain. En norzh dezhi emañ ar Mor Atlantel, er reter Loch Feabhail ("Lough Foyle"), hag er c'hornôg emañ Loch Súilí ("Lough Swilly"). Er su emañ ar peurrest eus kontelezh Dún na nGall. Goude an oadvezh-skorn diwezhañ e oa ur gwir enezenn eus Inis Eoghain, troc'het diouzh douar-bras Iwerzhon.\nEmañ an darn vrasañ eus an annezidi o chom war an aod, e kêrioù bihan. E-kreiz al ledenez ez eus menezioù izel, an hini uhelañ anezho o vezañ Sliabh Sneachta ("menez an erc'h") hag a dap 619 metr uhelder.\nAdtapet diwar « https://br.wikipedia.org/w/index.php?title=Inis_Eoghain&oldid=1917381 »\nKemmoù diwezhañ degaset d'ar bajenn-mañ d'an 27 Du 2021, da 10:53.


kerkent - Wikeriadur\nSavet diwar ker, adverb an derez kevatal, hag an anv-gwan kent\nadverb amzeriañ : diouzhtu, raktal\nKerkent e voe troet arre en un êgl, — (Fañch an Uhel, Kontadennoù ar Bobl/1, Al Liamm, 1984, p. 23.)\n... kerkent e welfet anezhi o treiñ en houadez... — (Fañch an Uhel, Kontadennoù ar Bobl/2, Al Liamm, 1985, p. 106.)\nHa kerkent setu ur feunteun, ha Pêronig hag ar marc'h e-barzh evel daou ranig. — (Fañch an Uhel, Kontadennoù ar Bobl/3, Al Liamm, 1988, p. 47.)\nKerkent e weljont, e nec'h ar park, ur soudard hag a deue d'ar red war o lerc'h. — (Lan Inizan, Emgann Kergidu 1, Brest, 1877, eil emb. Al Liamm 1977, p. 222.)\n...kerkent ez afe kounnar ennañ, hag e vemp malet etre e zent pe drailhet gant e ivinoù. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 81.)\nKuitaet gantañ e balez kerkent ha kan ar c'hilhog, [...]. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 39.)\nkerkent ha ma, kerkent ma\nAdtapet diwar « https://br.wiktionary.org/w/index.php?title=kerkent&oldid=300047 »\nKemmoù diwezhañ degaset d'ar bajenn-mañ d'an 20 Mez 2020, da 13:51.


Nolwenn Korbell ha skipailh Fin ar Bed o filmañ eil koulzad an heuliad © Radio France - Tudi Crequer\nDiffusion du mercredi 20 novembre 2019 Durée : 9min\nEvit talañ ouzh kounnar an ospital\nUr steuñv mallus evit an ospitalioù a zo bet kinniget bremaik gant ar C'hentañ Ministr. Ur c'hresk budjed a ur miliard hanter war dri bloaz, un ac'hopr a 800 euro bep bloaz evit gopridi bro Bariz hag a c'hounid nebeut, pe c'hoazh paeamant un drederenn deus an dle gant ar Stad. Yves Jardin, perzh 'barzh kuzul difenn ospital Douarnenez, n'eo ket laouen gant kinnigoù ar Gouarnamant.\nEil koulzad Fin ar Bed 'zo war ar stern ! Skipailh ar thriller a zo o filmañ abadennoù nevez an heuliad e brezhoneg penn-da-benn. Berzh 'noa graet an hini kentañ hag adkavet e vo neuze an dudennoù evit un avantur all neuze. Tudi Crequer 'zo bet 'barzh un davarn a Vrest da welet skipailh ar film.\nGouzout a reer bremañ piv a dalo deus piv 'vit eizhvet tro Kib Frañs melldroad. Tennet eo bet plouz berr bremaik. Ha bec'h 'vo war skipailhoù ar vro pa vo an dro ziwezhañ a-raok na zeuio kluboù al lig 1.\nKlub Plabenneg, o kenstrivañ e National 3 a zegemero Granville hag a zo ur bazenn a-us. Daoust m'eo bet barrek al leoniz an dibenn-sizhun dremenet 'enep d'an Oriant e rankint bezañ kreñv 'vit trec'hiñ an Normandiz. US Konk-Kerne hag a zo o c'hoari e National 1 a zlefe bezañ maout war Sablé Sur Sarthe rak paotred ar reter a zo daou rummad war-lerc'h. Disammet eo ar c'hluboù bihan avat rak gant an tennañ plouz berr n'eus bet lakaet krogad ebet 'enep da gluboù lig 2. Evit al lig 2 just a-walc'h ne oar ket FC an Oriant deus piv e talo 'vit eizhvet tro Kib Frañs. An holl grogadoù a vo dalc'het d'ar 7 a viz Kerzu...


Kaozeal:Amzer-dremenet (yezhoniezh) - Wikipedia\nLenn a ran: "Er yezhoniezh e vez implijet an termen amzer-dremenet evit komz eus un amzer...". Implijet e veze an amzer-dremenet a-raok ma vije bet kaoz eus yezhoniezh war an douar evel-just, hag ar gerioù "amzer tremenet" zo e brezhoneg abaoe pell, a-raok kanaouenn Prosper Proux zoken. Evit amzer-dremenet n'eo ket bet ijinet gant yezhoniourien en ur ster strizh, met gant ur geriadurour brezhonek bennak (Frañsez Vallée d'am soñj), hag implijet gant ar yezhadurourien, an nebeudig anezho a ra gant ar brezhoneg (n'int ket gwall niverus diouzh sellout ouzh ul listennad yezhadurioù brezhonek), gant ar gelennerien vrezhonek ha studierien dreist-holl. Evit ar yezhoniezh, deuet war-dro ar brezhoneg pell war-lerc'h, n'anavezan ket yezhoniourien vrezhonek setu ne larin netra en o lec'h. Evel-just e c'hallfen lavarout kemend-all diwar-benn an amzer-vremañ hag un nebeud re all.Bianchi-Bihan 1 Ebr 2009 da 11:39 (UTC)\nStêrioù re strizh evit gallout mont war vag warne? Ha ti ken kizidike all evit a sell ouzh ar fazioù yezh hag all... Gwir eo a-hendall, ankounac'het em boa lakaet meneg "(yezhoniezh)" en titloù. Renket 'vo. Neal (Kaozeal) 1 Ebr 2009 da 11:46 (UTC)\nE-lec'h mont da vageal e vije bet tu da venegiñ ez eus estroc'h evit yezhoniourien oc'h implijout an amzer-dremenet. D'am soñj eo ret ober ur pennad ma vo kaoz eus implijoù, heñvel pe disheñvel, n'ouzon ket, an amzer-dremenet er yezhadurioù hag er yezhoniezh. Evit an implij e brezhoneg e c'hallan klask. Bianchi-Bihan 1 Ebr 2009 da 12:16 (UTC)\nNe gomprenan ket petra a fell dit lâvar gant ar frazenn-mañ: "tu da venegiñ ez eus estroc'h evit yezhoniourien oc'h implijout an amzer-dremenet". Savet e vo ur pennad disheñvel evit pep amzer/arvez resis evit ma vefe un tammig sklaeroc'h an traoù. Adwelet e vo ar pennad-mañ ivez ivez ober penn-da-benn gant ar termenoù implijet gant Kervella ha savet adkasoù diwar stummoù all seul wezh mar bez ezhomm. Degemeret e vo laouen neuze kement danvez a fello dit degas war dachenn yezhadur ar brezhoneg pe n'eus forzh peseurt yezh all, evel-just. Evit a sell ouzh ar stêrioù, marteze e fello dit ivez lakaat an diforc'h etre "ster" ha "stêr" war roll ar fazioù stankañ bet bouetaet ganit... Neal (Kaozeal) 1 Ebr 2009 da 13:06 (UTC)\nLenn a ran: Er yezhoniezh e vez implijet an termen amzer-dremenet evit komz eus un amzer yezhadurel. N'ouzon ket petra soñjo ar yezhoniourion , me 'gav eveek un tamm. Bianchi-Bihan 1 Ebr 2009 da 12:22 (UTC)\nRet eo anzav ne gomprenan mann ebet eus ar pezh a zo koaz amañ. Eveek e c'hell bezañ, met mar befe tu dit da sklaeraat penaos ha perak marteze e vefe un tammig aesoc'h klask reizhañ ar sioù mar bez anezhe. Neal (Kaozeal) 1 Ebr 2009 da 13:06 (UTC)\nSentet em eus: http://br.wikipedia.org/w/index.php?title=Wikipedia%3AFazio%C3%B9_stanka%C3%B1&diff=473377&oldid=459278 Bianchi-Bihan 1 Ebr 2009 da 13:12 (UTC)\nPiv[kemmañ ar vammenn]\nPiv a deuio a-benn da liammañ ar pennad-mañ ouzh ar pennad passé e galleg? Bianchi-Bihan (kaozeal) 22 C'hwe 2017 da 19:23 (UTC)\nAr pennad gallek fr:Passé zo diwar-benn an amzer-dremenet dre vras, evel en:Past e saozneg. Ar pennad brezhonek Amzer-dremenet (yezhoniezh) zo diwar-benn ar pezh a anver en:Past tense e saozneg, un amzer-verb eta. Ar pennad brezhonek Amzer-dremenet n'eo nemet ur bajenn disheñvelout. Ha ne gomprenan ket gwall vat perak ez eus daou bennad, an eil anvet Amzer-dremenet (yezhoniezh) hag egile Amzer-dremenet (yezhadur). --Llydawr (kaozeal) 22 C'hwe 2017 da 20:32 (UTC)\nAbalamour da Neal a felle dezhañ ober pennadoù yezhoniezh ha n'eo ket yezhadur brezhoneg, ha dispartiañ mat an daou. Bianchi-Bihan (kaozeal) 22 C'hwe 2017 da 22:49 (UTC)\nAdtapet diwar « https://br.wikipedia.org/w/index.php?title=Kaozeal:Amzer-dremenet_(yezhoniezh)&oldid=1740441 »\nKemmoù diwezhañ degaset d'ar bajenn-mañ d'an 22 C'hwe 2017, da 22:49.


Lec'hiadur an Aunis er Frañs a-vremañ.\nAn Aunis (distaget: [onis]) a zo ur proviñs eus Bro-C'hall, e kornaoueg ar vro, en-dro da gêr ar Roc'hell. Ar proviñs bihanañ eus ar Frañs an hini eo. Inizi brasañ Bro-C'hall a gaver eno: Enez-Ré hag Enez-Oléron.\nSkoed-ardamez an Aunis.\nEn 1374 e voe distaget ar Roc'hell diouzh ar Saintonge gant ar roue gall Charlez V d'ober ur gouarnamant a-ziforc'h, ennañ Rochefort ha Marennes, ha Benon ur pennad. Neuze eo e teuas Aunis da vout ur broviñs ervat.\nEus ar proviñs d'an departamantoù[kemmañ | kemmañ ar vammenn]\nAr pep brasañ eus an Aunis a zo aet e-barzh departamant ar Charente-Maritime e 1790, teir farrez a zo aet e departamant an Deux-Sèvres hag unan er Vañde.\nAr proviñs rannet etre an departamantoù.\nAdtapet diwar « https://br.wikipedia.org/w/index.php?title=Aunis&oldid=1857418 »\nKemmoù diwezhañ degaset d'ar bajenn-mañ d'an 22 Du 2019, da 22:00.


Kaozeal:Yann-Kel Kernalegenn - Wikipedia\nEzel eus an FLB pe ezel eus FLB? --Ex-Smith 31 Her 2009 da 14:36 (UTC)\nReishoc'h e vefe hep ger-mell e brezhoneg moarvat met a-viskoazh am eus bet klevet ober gant an FLB. Dre-vras eur techet da implijout ar ger-mell dirak ar berradurioù gallek : an FLB, an ARB, an ANPE, an ASSEDIC, an UNEDIC, an IUFM, ha kement zo. --Fulup 31 Her 2009 da 14:47 (UTC)\nMe 'zo a-du gant Fulup, ur bern tud a lak ar gemell zoken ma 'z eo direizh. Klevet 'm eus an FMI, an ABU... gant tud barrek war an danvez pe kelennerien. N'am eus ali ebet war an doare a rankfemp ni ober. --Y-M D 31 Her 2009 da 15:56 (UTC)\nAdtapet diwar « https://br.wikipedia.org/w/index.php?title=Kaozeal:Yann-Kel_Kernalegenn&oldid=586465 »\nKemmoù diwezhañ degaset d'ar bajenn-mañ d'an 31 Her 2009, da 15:56.


Katanga (Stad) - Wikipedia\nStad Katanga a voe ur Stad verrbad a badas eus 1960 da 1963, pa disrannas Katanga diouzh republik Kongo.\nKartenn Kongo da vare enkadenn 1960-1961, Katanga e gwer\nKerkent hag embannet dizalc'hiezh Kongo d'an 30 a viz Even 1960 e tarzhas frapadoù feulster er vro a-bezh. Belgia, trevadennet Kongo ganti betek-henn, a zivizas kas soudarded di a-benn gwareziñ an Europiz chomet eno. O welet kement-se e kredas d'ar boblañs e oa un doare d'an drevadennerien da adtapout ar galloud ha gwallgaset e voe an Europiz, dreist-holl e Léopoldville. Diwar-se e tivroas an estrenien, ha gante ul lodenn vras eus ar c'hevalaoù estren. Gouarnamant Léopoldville a glaskas un diskoulm d'an enkadenn armerzhel-se o tapout an arc'hant pourvezet gant embregerezhioù Katanga (pinvidik a-drugarez da mengleuzioù kouevr ar rannvro), ar pezh ne oa ket ar re-se evit asantiñ. Embregerezhioù ar proviñs a yeas neuze a-du gant ar CONAKAT renet gant Moïse Tshombe ha goulenn e tigevredfe Katanga diouzh Kongo.\nD'an 11 a viz Gouere 1960 e voe embannet dizalc'hiezh Katanga gant Tshombe. Goulenn a reas skoazell digant Belgia hag a gasas soudarded di, dreist-holl evit sikour an embregerezhioù belgian ha kenderc'hel da dennañ splet diouzh pinvidigezhioù mengleuziek ar rannvro. Krouet e voe ur banniel ha kognet moneiz gant ar Stad nevez met ne voe ket anavezet gant Aozadur ar Broadoù Unanet.\nE fin 1961 e voe argadet arme Tshombe gant arme Kongo sikouret gant an ABU hag e miz Kerzu 1962 e voe tapet Élisabethville gant an ABU. Rediet e voe Tshombe da dec'hel kuit ha kavout repu e Kolwezi. Kodianañ a reas Tshombe d'an 11 a viz Genver 1963.\nAdtapet diwar « https://br.wikipedia.org/w/index.php?title=Katanga_(Stad)&oldid=1563482 »\nKemm diwezhañ d'an 2 Ebr 2014 da 10:50\nKemmoù diwezhañ degaset d'ar bajenn-mañ d'an 2 Ebr 2014, da 10:50.


klud - Wikeriadur\nklud /ˈklyːt/ gourel (furm vihanaat : kludig, liester : kludoù)\nBazh staliet en un ti diouzh se, ma'z a evned-porzh zo da gludañ warni evit kousket ; bazh-klud\nA-wechoù e teue d'e welout, da bigosat e skouarn ha da gaout un tamm bara kras a-raok mont d'he c'hlud da di ar c'haouenned, evel ar re all. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 142.)\nSkourr(où) ma'z a an evned da gludañ\nLaboused a nije, spontet, diwar o c'hlud, hag an eskell-kroc'hen a gammigelle, dallet. — (Jakez Riou, Geotenn ar Werc'hez ha danevelloù all, Al Liamm, 1957, p. 91.)\n(Dre astenn-ster) Ti a vez dastumet an evned-porzh ennañ evit tremen an noz\n(Dre astenn-ster) Lec'h ma ra loened zo o annez\n— [...]. Kerzh da glud ar c'haouenned ha kas Hedwig da-gaout Dumbledore. [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 285.)\n(dre skeudenn-lavar), (Pemdez) Gwele ; kel, kloz\nmont d'e glud : mont da gousket\nKit d'ho klud, bugale!\nadkavout e glud : al lec'h pe ar stad m'edod kent\nmestr ar glud : ar c'hilhog\ngalleg : perchoir (fr)\ngalleg : poulailler (fr)\nAdtapet diwar « https://br.wiktionary.org/w/index.php?title=klud&oldid=303600 »\nKemmoù diwezhañ degaset d'ar bajenn-mañ d'an 13 Her 2020, da 08:22.